Genki Kawamura – Vahel ma kirjutan ka…\n4. jaan. 2019 by castorbakar\nGenki Kawamura “If Cats Disappeared from the World”\nTeema 4. Raamat, mille lugemissoovituse oled saanud Lugemise väljakutse grupist\nGenki Kawamura “If Cats Disappeared from the World” (176lk. Kindle)\nEesti keeles välja antud ei ole.\nDiana luges seda raamatut lugemisgrupis eelmisel aastal ja mulle tundus, et see on täpselt see, mida ma tahaks lugeda. Õige tunne oli. Jaapanlase kirjutatud, jaapanipärane raamat. Rahulik, mõtisklev, natuke (päris palju tegelikult) morbiidne.\nVõiks arvata, et kui kurat end ühel päeval ilmutab, on ta sarvedega ja hargiga ja näeb jõle välja, aga selles raamatus on ta nimega Aloha, kannab hawaii särki ja omab isegi huumorimeelt. Ja siis on siin raamatus kass Cabbage (Kapsas), kes räägib tänu Alohale aegajalt inimkeeli. Ainus viga (kas on viga?) on aga selles, et Cabbage väljendab ennast kui vanaaegne Inglismaa härrasmees. Miks? Sest ta veetis kassipojana palju aega peategelase ema süles ja ema vaatas brittide seriaale.\nAga lugu ise on tegelikult 30-aastasest noormehest, kes saab ühel päeval teada, et tal on vähk ja ta sureb peagi. Lootusetuse tunne asendub aga peagi segadusega, sest saabub kurat, kes pakub mehele võimalust – ta kaotab iga päev maailmast ühe asja ja iga asja kadumisega saab mees ühe päeva elu juurde.\nTundub lihtne? Ma ka mõtlesin, et on lihtne – kaotaks tolmurullid, haigused, kurjuse, üleliigsed kilod. 😉 Kahjuks läheb aga nii, et kurat, kurivaim, hakkab ise neid asju valima, mis kaduma peavad.\nNii mõnigi asi, mida me peame kohutavalt oluliseks, muutub kadudes täiesti ebaoluliseks. Inimesed on aastatuhandeid teinud endale kõikvõimalikke ebavajalikke asju, nii et tegelikult me ei märkakski kui mõned neist kaovad.\nEsimeseks valitud kadujaks on mobiiltelefon.\nJa mis juhtus, kui meil enam mobiili peos ei olnud? Inimesed muutusid rahulikeks. Trammis istujad vaatasid aknast välja, lugesid raamatut, kuulasid muusikat. Keegi ei krabanud taskut, ei hoidnud nina helendaval ekraanil.\nRaamatus on lõik:\n“Kõik, mida inimesed tegelikult eluks vajavad, on söök, jook ja peavari. Teiste sõnadega on peaaegu kõik siin maailmas, mida inimesed on loonud, üsna ebavajalik. On hea, kui need asjad meie ümber on, aga me saame ka ilma hakkama” (lk85)\nKui jutuks tuleb kellade kaotamine, räägitakse ka ajast ja vabadusest ning sellest, et vabadusega kaasneb ebakindlus ja ärevus. Niisiis lõid inimesed ammustel aegadel reeglid, mille järgi elada. Nad lõid nädalad ja panid päevadele nimed. Nad nimetasid aastaajad, sättisid paika kellaajad, leppisid kokku, et öösel magatakse ja päeval minnakse kõik koos tööle. Et keset päeva on lõunapaus, kus kõik söövad, õhtul vaatavad uudiseid ja et on nädalavahetused, mis on vabad ja kus minnakse perega parki.\nInimesed vajavad reegleid, et ei tekiks hirmu homse ees.\nAga kui maailmast need kokkulepitud reeglid kaotada?\nRaamatus on (nagu pealkiri ütleb) peatükke, mis pühenduvad rohkem kassidele. Kuidas kassid tunnetavad aega? Peale selle, et nad oskavad inimest oma kõrval täiuslikult ignoreerida, oskavad nad ka õigel ajal õiges kohas olla.\nKas kassid tunnevad üksildust? Ilmselt mitte. See on tõenäoliselt üks neist asjadest, mille inimesed leiutanud on. Kassid on lihtsalt osa aega üksi ja osa aega kellegagi koos. Aga inimene mõtleb üksiolemise juurde kurva loo üksildusest. On seda vaja?\n“Ma ei tea, kas ma olen õnnelik või õnnetu. Aga on üks asi, mida ma kindlalt tean. Ma suudan ise ennast veenda, kas olen õnnelik või õnnetu. See oleneb lihtsalt sellest, mismoodi ma olen otsustanud tunda.” (lk182)\nRaamatu lõpus räägitakse palju surmast. Väga jaapanipärane, võiks öelda. Aga need on väga eluterved mõtted.\nKas inimene peab olema õnnelik või õnnetu teadmise üle, et ta sureb? Lõpuks sureme me ju kõik, suremus on maailmas 100%. See, mis tundega me sureme, on meie endi teha ja oleneb sellest, mismoodi me oleme oma elu elanud. Kui see on meid rahuldanud, kui oleme oma eluga kellelegi rõõmu pakkunud ja midagi vajalikku teinud, võime olla rahul ja lahkuda rõõmsalt. Kui oleme surres kurvad, on midagi tegemata jäänud.\n“Lihtsalt see, et sa elus oled, ei olegi nii tähtis. Tähtis on see, mismoodi sa elad.” (lk184)\nRaamatusõpradele ka midagi. 🙂\nBilly Christal ütles filmis “Kui Harry kohtas Sallyt”: Kui ma ostan uue raamatu, loen ma viimase lehekülje esimesena läbi. Sellepärast, et kui ma juhtun enne raamatu lõpetamist surema, tean ma, kuidas see lõppes. (lk94)\n“Olgu viimane asi, mis sa elus teed, tehtud kirega! Siis on su elul olnud mõte.”\n2016. aastal on raamatust tehtud ka film.\nFilmi treiler on youtubes ka üleval. Tundub hea film, tahaks näha!\nPosted in Raamatud, Uncategorized\t| Sildistatud Genki Kawamura, Ingliskeelsed raamatud, Jaapani kirjandus, Kassid, Kindle, Lugemine, Raamatud, Surm | Lisa kommentaar


Meie Liigume – Südamenädala Viljandimaa liikumisüritus Viljandis\nDate: 21. apr. 2013 12:00 – 16:00\nLiikumissari Meie Liigume koostöös Viljandi Linnavalitsusega korraldab 21. aprillil Viljandi järve ääres ja ümbruses maakondliku südamenädala liikumisürituse “Hoia süda terve!”, eesmärgiga ennetada südamehaigusi läbi aktiivse liikumise.\nÜritus algab 21. aprillil kell 12.00 Viljandi rannavalve hoone juures ühise soojendusvõimlemisega, millele järgneb ühine jalgsimatk ümber Viljandi järve. Matka üheks eestvedajaks on triatleet Ain-Alar Juhanson.\nSamal ajal on võimalik huvilistel läbida Viljandi Linnavalitsuse poolt korraldatud “Meeste mehine rada” (seekord mõeldud ka naistele!), kus tuleb rippsillalt köiega laskuda, proovida rammu rahvuslikes jõukatsumistes, toimub Trepimäe mäkketõus ja ergomeetril sõudmine ning vibulaskmine.\nLisaks toimub kell 12.00 Viljandi spordihoones (Vaksali 4) tasuta Zumba treening (treener Margit Oks).\nSüdamenädala liikumisürituste “Hoia süda terve!” koostööpartneriteks on Viljandi Linnavalitsus, Viljandimaa Terviseedenduse Tervisetuba, Giga, Bambona, Starfeld, triatloniklubi Trismile, MediTA kliinik, ALeCoq, Tervise Arengu Instituut, Mehed Liikuma, Fotovabrik, GlaxoSmithKline Eesti, Tarmeko ja OÜ Matsi Mõis (meetooted Rõngu vallas).


Kuulsad Costa Rica kivikuulid - Usk ja Teadus\nJan 4th, 2017 by Antti Loodus\nKuulsad Costa Rica kivikuulid, mis avastati 1930-ndatel. Kokku on leitud ligi 100 kivikuuli, läbimõõduga alates mõnest cm kuni 2m. Suurimad kaaluvad kuni 16 tonni !!! Asi läheb veel hullemaks, need on skulptuursed (mitte looduslikud) ning valmistatud granodioriidist, mis üks kõvemaid kivimeid (teemantist veidi nõrgem sisaldab palju kvartsi). Kivikirvestega neid ei tahu, muig …\nNeed Costa Rica kivid on üks seni seletamatu ahreoloogiline tunnistaja, mis viitab oskustele ja võimetele, mida iidsed tsivilisatsioonid omasid! On pakutud mingisugust mütoloogiat (maagiat) kuni siis keeruka tehnoloogiani, kuidas antud kivid on 100% sümmeetriliseks tehtud, ilma laseriteta ja tänapäeva täppis mõõteriistadeta ja tehnoloogiata?\nVaata galeriid, mida olen kogunud:\nKatoliku kiriku poolt bännitud Eenoki raamat räägib meile sellest “varjatud poolest”. Eenoki raamat räägib hiiglastest, kes elasid enne veeuputust ja anastasid maad ning said ohuks inimrassile (loe inimgenoomile ehk dna-le). Need vaimse võimetega olendid, inglite ja surelike naiste järglased, olid suurt kasvu ja omasid teadmisi ja asju, mida tänapäeva inimene ei oska isegi unes näha. Need teadmised olid neile andnud nende “isad” ehk langenud inglid ise. Tollele ajal ei olnud superarvuteid jms. meie tänapäeva tehnikat, kuid omades teadmisi, oli neil siiski võimalik palju seda, mis meil tänapäeval oma supertehnika juures on võimatu!\nKategooria Arheoloogia, Uudiseid maailmast, Veeuputus | 2 Kommentaari\n2 Responses to “Kuulsad Costa Rica kivikuulid”\non 04 Jan 2017 at 23:531 Antti Loodus\nVasakul poolr 4-ndas ja 7-mendas reas on siiski LEID Euroopast!\nAga kisub huvitavaks, selle kivi leidsid karjased Bosniast (neid olevat seal mägedes veelgi).\non 04 Jan 2017 at 23:542 Antti Loodus\nSiin veel sama leid:\nkalender elusorganismi muster hüpotees Kesk-Aafrika jääaeg Pterosaurus vaimne saatesari Albertosaurus ürgsupi universiumi kes on kristlane dionosaurus setted lõi inimkolp värvi+pigment üliinimesed egiptoloogid galaktikad merekoletis LNGS+laboratoorium vetevoolud Jaapani meistriteos mumifitseerima maa kadumine tähe+sünd Dragons taimed kristlane geneetiline SETI püramiidid orioni+udukogu patune galaktika Amenemhet III laamtektoonikat kaudsed tõendid vanus meetodid aastat elasid seminar Dinosaurused väljasuremine seemned koopajoonis Egiptus Saturn rititud sasipundar rahvaste geoloogia liik paleontoloog toit vastuolu relatiivsusteooria miljoneid+aastaid maaväline Luis+W.+Alvarez video miljonid


Galerii: peohõnguline “Teeme ära!” on täies hoos - Uudised - Virumaa Teataja\nGalerii: peohõnguline “Teeme ära!” on täies hoos\nTäna toimuval "Teeme ära!" talgupäeval koristavad Eestimaad tuhanded inimesed. Ka Lääne-Virumaal töötavad vabatahtlikud täie hooga ja nii mõnestki kohast öeldi, et tööd jätkub ja seda tehakse kuni pimedani.\nKuigi päev on veel lõunas, hakatakse Aaspere talgutele joont alla tõmbama ja isekeskis muljeid jagama. Üks lugu, mis sedakorda meelde jääb, on seotud Aaspere külakoja korrastustöödega. Muude tegemiste seas otsustati ära värvida külakoja katuseliist. Käidi siis värvi segamas, aga oh häda – toon sai teine, mis plaanitud. Prooviti uuesti ja teine katse läks juba paremini. Tänasest ongi Aaspere külakoja katuseliist teist värvi.\nAaspere talgute juht Regina Kuuskla rääkis, et muid üllatusi peale värviga sehkendamise talgupäev kaasa ei toonud.\nTöö, mis ära tehti kogukonna jaoks, on tähtis. 15 kohaliku aktivisti korrastasid külakoja ümbrust, et külaelanikel oleks jaanipäeva pidamiseks ilus simmaniplats.\nEssu mõisa talgud on sealse talgujuhi sõnul alles poole peal. Martin Konso rääkis, et nad riisuvad lehti ja püüavad mõisa ümbruse ära puhastada. “Läinud on töiselt ja füüsiline töö on raske. Ala on suur ja tahaks palju ära teha,” sõnas Konso.\nTa nentis, et ühelgi aastal pole nad graafikus olnud, aga sedakorda olid ta ootused väiksemad, kui eelmisel aastal. “Äkki saame isegi tehtud,” sõnas Konso. Teeme äkki omaedega, 14 inimesega, ikka õhtuni.\nTänavune talgukevad on Eesti juubeli ja Euroopa kultuuripärandiaasta hõnguline. Talgupäeva fookuses on üleskutse kaunistada Eesti oma kodukihelkonna värvidega. Pea 400 värvimistalguga kingitakse Eestile värvitriibuline pidurüü.\nEelmisel aastal toimusid üle Eesti kokku 2130 talgud, millest võttis osa 52 650 inimest ehk neli protsenti eestimaalastest.\nSõmerus sõideti suusarajad sisse\nKuusakoski kogus tuhandeid vanu elektroonikaseadmeid\nHuvi õpilasfirmade laada vastu on tagasihoidlik\nWaldorfkooli laat pakkus meeleolukat ostlemisrõõmu\nSuur tüli Tapa vallas: opositsioon pöördus justiitsministeeriumi poole, põhjuseks väidetav õiguste piiramine vallavolikogu töös\nLäänevirulastest jätkab Eesti Erametsaliidu juhatuses Meelis Matkamäe\nVabatahtlikud päästjad tegid kodututele loomadele rõõmu\nJärgmisel kaheksal aastal tehakse raudteesse suured investeeringud\nKadrina vallavanema palk tõusis 3300 euroni, volikogu esimees saab poole vähem\nUue nädala algus toob kuni 20 kraadi külma


Hobuse majapidamisse toonud üürnik tuli kohtu kaudu välja visata - Kodustiil\nHobuse majapidamisse toonud üürnik tuli kohtu kaudu välja visata\n3. märts 2019, 11:35\nSuurbritannia üürileandja pidi kohtu vahendusel põrguliku üürniku tekitatud kahju välja nõudma.\nViie lapse ema Katie Bentley ei olnud just kõige populaarsem tegelane oma naabruskonnas. Põrgulikust üürnikust pereema kuritarvitas oma üürileandja usaldust, häiris naabrite argipäeva ning tõi kõige tipuks ka hobuse oma üürileandja tagahoovi. Naine suutis üürileandja kodu niivõrd pea peale pöörata, et viimane on oma kinnisvara suhtes igasuguse lootuse kaotanud ning pidi naise vastutusele võtmiseks kohtu poole pöörduma.\n«See on väga frustreeriv. See oli väga kena korter, ent nüüd on see hävitatud ja ma ei saa sellesse midagi parata,» ütles Bentley üürileandja Phil Withnall väljaandele thesun.co.uk.\nLandlord’s battle to mum of five who lived in a mountain of rotten junk and kept a HORSE in the garden c - The Sun-https://t.co/c7lfIeQF8m\n— Latest News (@theelatestnews) March 2, 2019\nBentley väärtegude hulka mahuvad lisaks ka sisselöödud uksed-aknad ning kolmekuune üürivõlg. Naise endise üürileandja Withnalli sõnul ulatuvad naise põhjustatud kahjud koguni 23 221 euroni. «Ma olen 25 aastat üüriturul tegutsenud ja siiamaani pole millegi taolisega pidanud silmitsi seisma,» ütles ta lisaks.\nKohtuotsusega mõisteti Bentleylt üürileandja kasuks hüvitis summas 492,8 eurot. Ühtlasi tehti naisele ettekirjutus üürikodust 27. veebruariks lahkuda. Kohtu poolt ettenähtud hüvitist pole põrgulik üürnik tänase päevani tasunud.


Holistiline regressiooniteraapia | HOLISTIKA INSTITUUT\nHolistiline regressiooniteraapia (HRT) on teraapia „normaalsetele“ ja tugi õnneliku elu loomisel. Me oleme harjunud pingutama ja „välja kannatama“, aga elu ei pea olema kannatus. HRT eesmärgiks on inimeste toetamine nii, et „normaalselt“ tavapärasest elust saaks optimaalne, parim võimalik elu. Optimaalses elus on heaolu, rahulolu ja õnnetunnet, aga sealt ei puudu ka areng ja väljakutsed. See on elu, mida elatakse täiel rinnal, nautides, tundes oma tugevaid külgi ja rakendades oma loomulikke andeid.\nHolistilise regressiooniteraapia protsess on terviklik ja võimas, sest holistilised rännakud sisemaailma võimaldavad töötada nii keha, meele, hinge kui vaimuga. Holistilistel rännakutel uurivad kliendid oma sisemaailma ja leiavad minevikust üles oma probleemide algpõhjused ning töötavad läbi olukorrad, kust hädad alguse on saanud. Nii vabastatakse minevikus kinnikiilunud tunde- ja mõttemustred, inimesed jõuavad iseendale lähemale ja ka tervenevad.\nKellele ei sobi?\nInimene on tervik – keha, meel (tunded ja mõtted) ja hing toimivad alati üheaegselt. Iga mõte, mis sa mõtled, iga tunne, mida sa tunned, mõjutab iga su keharakku, sest meeles toimuv on kehareaktsioonidega otseselt seotud. Ja vastupidi – kehas toimuv mõjutab seda, mis toimub su psüühikas. Kui üks osa sinust ei toimi harmoonias ülejäänuga, on kogu terviku töö häiritud.\nIlma põhjuseta pole tagajärge. Kõik meie probleemid on alguse saanud mingist hetkest, mingist eluolukorrast. Holistiline regressiooniteraapia on metameditsiiniga ühisel seisukohal: emotsionaalne stress on meie probleemide tekkel kõige olulisemaks mõjutajaks. Kõik meie probleemid, kehalised haigused kaasa arvatud, on alguse saanud olukorrast, millega me pole „hakkama saanud“. Selliste olukordadega kaasnevad negatiivsed emotsioonid – hirm, ärevus, viha, abitus, lootusetus, kurbus jne, mis on jäänud väljendamata.\nMetameditsiini põhimõtete kohaselt on emotsionaalset konfliktišokki tekitav olukord:\nOotamatu – inimene pole selliseks olukorraks ette valmistatud.\nDramaatiline – olukord või sündmus mõjutab teda sügavalt.\nIsoleeritud – inimene on oma probleemiga üksi, ei jaga oma valu või muret teistega, ei otsi abi.\nPuudub strateegia olukorra lahendamiseks. Ta ei oska seda olukorda lahendada ja ei tee midagi.\nOlukord ise ei pruugi olla ohtlik, tegemist ei ole alati suure õnnetuse või traumaga, mõju määrab ära see, kuidas inimene olukorda kogeb ja mida ta selles olukorras tunneb. Meie kehaorganid, meel ja aju moodustavad lahutamatu terviku ning iga tugev emotsionaalne reaktsioon väljendub üheaegselt (holistiliselt) kogu organismis: psüühika, aju, organite/keha ja käitumise tasandil. Kui olukorraga kaasnevad negatiivsed emotsioonid jäävad väljendamata, siis need blokeeruvad. Blokeerumine toimub ka kehatasandil, tekivad pingekolded nii ajusse kui ka selle ajupiirkonnaga seotud kehaorganisse. Metameditsiinis öeldakse, et traumaatilisena kogetud elusündmus on psüühiliste ja füüsiliste muutuste alguspunkt.\nTagasi algpõhjuse juurde!\nKuna enamuse psühholoogiliste ja psühhosomaatiliste probleemide põhjusi asub minevikus, just mõnes sellises emotsionaalset konfliktišokki tekitavas olukorras, siis on nende põhjuste avastamiseks vaja samuti minna minevikku. Kui minna ajas tagasi, leida üles olukord, mis osutus tookord liiga raskeks, siis probleem kaob ja ka kehaline haigus kaob.\nProbleem kaob ja sellega seotud kehalised sümptomid kaovad, kui inimene elab uuesti läbi olukorra, kus probleem tekkis:\nTa elab uuesti läbi samad tunded ja teadvustab need. Hea, kui ta leiab sõnad nende tunnete kirjeldamiseks, jagab oma kogemust.\nHakkab mõistma, mis tol korral viltu läks.\nMuudab neid otsustusi, mida ta tookord vastu võttis, et hingevalust pääseda/kõrvale hoida, kui ei osanud olukorda lahendada.\nMuudab oma käitumist.\nKeeruliste, emotsionaalset kannatust põhjustanud lahendamata olukordade ülesleidmine polegi alati nii lihtne, kuna inimestel on kalduvus halbu asju „unustada“, st panna need ära kaugematesse mälusoppidesse. Selleks, et neid jälle üles leida, võib vaja minna spetsialisti abi. Holistilise regressiooni terapeudid oskavad oma kliente abistada ja need „kadunud“ mälestused üles leida.\nOsa teraapiaseansi ajast viibib klient muutunud e. meditatiivses teadvusseisundis ja uurib oma sisemaailma. Aju töötab siis teisiti kui argiteadvuse tasandil ning teraapia on efektiivne, kuna alateadvusele on vabam juurdepääs ja mälust on võimalik üles leida probleemide algpõhjused. Sa saad minna tagasi sündmuste juurde, kust probleemid on alguse saanud – taaskogeda lapsepõlve, looteiga või eelmisi elusid, et vabastada tundeid ja muuta mõttemustreid, mis takistavad sul oma praeguses eluperioodis olemast harmoonias ja tasakaalus. Muutunud teadvusseisundis on psüühika muutustele vastuvõtlikum ning tunde- ja mõtteblokeeringuid on kergem kõrvaldada.\nInimene saab oma elu juhtida ainult oma sisemaailma muutes\nInimene pole maailmas üksi – ta on suure Terviku osa. Holistiline regressiooniteraapia toetub kvantfüüsikale põhinevale maailmapildile, mille kohaselt kõige olemasoleva aluseks ja ühendajaks on ühendväli, elava teadvuse väli. See väli sisaldab infot ja loob uut infot.\nMitte luua pole võimalik. Me loome pidevalt oma maailma oma tajude, soovide, tahtmiste ja tegutsemisega.\nKui sa ei tunne rahulolu, tasakaalu ja harmooniat, siis on vähe kasu teiste inimeste ja elu süüdistamisest. Kõik, mis on su elus, kõik, mis on su ümber, oled sa ise oma ellu kutsunud. Mõtted ja sisetunne, millega sa elad, on väga olulised. Mõtted ja kujutlused on kui magnet, mis tõmbab sinu ellu just seda, millele oma mõtetes keskendud. Õnn ja rahulolu algab oma sisemaailma teadvustamisest ja ümberkujundamisest. Oskuslikust terapeudist võib siin olla suur abi.\nÕnneliku inimese oskused\nÕnnelik inimene valdab kolme oskust kolmes ajas – minevik-olevik-tulevik. Aeg mängib elukvaliteedis olulist rolli – me saame heaolu tunda, tegutseda, teistega suhelda, midagi luua või nautida, olles olevikuhetkes. Olevikku võib kergesti segada rahulolematus mineviku pärast ja hirm ning ebakindlus tuleviku pärast.\nKolm olulist oskust on:\noskus läbi töötada minevikku, võtta sellest õppetunnid ja lasta minna,\noskus elada olevikus ja\nluua tulevikuperspektiivi, mis annab elule suuna ja mõtte.\nHolistilise regressiooni terapeudid aitavad oma kliente minevikku läbi töötada ja luua kliendiga kooskõlas olevat tulevikuvisiooni. Teraapiaprotsessi käigus õpivad kliendid olema rohkem olevikus, juhtima oma tähelepanu fookust, olema kontaktis nii oma keha kui sisemaailmaga jmt.\nHeaolul ja õnnetundel on viis olulist ehituskivi, ütleb positiivse psühholoogia klassik Martin Seligman:\nHea tunne – su emotsioonid on valdavalt positiivsed;\nHaaratus – teed kõike täie tähelepanuga, ka kõige lihtsam tegevus haarab sind täielikult kaasa;\nHead suhted, oled suhetes ehe „mina ise“;\nElul on mõte ja tähendus – sa tegutsed millegi nimel, mis on suurem kui sa ise;\nEdutunne oma tegevusest ja millegi saavutamisest.\nRaske on elada, olles täielikult kaasa haaratud tegevusest, mis sulle ei sobi või ei meeldi. Elul pole mõtet ja tähendust, kui sa küsid endalt “Kes ma tegelikult olen?”, “Missugune on minu õige tee või õige valik elus?” ja sul pole vastust. Vastuseid võime leida vaid iseenda seest. Kui sa oled ühenduse loonud oma hingega, kui sa hakkad kuulama ja kuulma oma hinge sõnumeid, siis on sul vastus käes. Holistilises regressiooniteraapias õpitakse looma teadlikku ühendust hinge saadiku, Kõrgema Minaga.\nMe kõik oleme oma Kõrgema Minaga tuttavad. Ta annab endast märku kui sisehääl, „kõhutunne”, intuitsioon vms. See on osa teadvusest, mis on alati sinuga, isegi siis, kui sa tema olemasolust teadlik ei ole.\nKõrgem Mina või intuitsioon saab sind aidata, kuna ta on su hinge saadik ja hinge valduses on kogu informatsioon sinust – terve su lugu otsast lõpuni. Ta teab, kes sa oled olnud ja kuhu su tee sind tulevikus viia võib.\nKõrgem Mina on inspiratsiooni, tarkuse ja tingimusteta armastuse allikas. Ta on sinu ja Looja vahendaja, sinu ühenduslüli ühendväljaga.\nInimesena on sul vaba tahe ja tavaliselt Kõrgem Mina ei sega su vabale tahtele vahele, ta ei arvusta sind, kuid abistab kui sa teda palud. Ta võib sekkuda olukordades, kui su elu on ohus.\nKui sa soovid Kõrgema Mina abi kasutada hea nõu või juhtnööride saamiseks või ka iseenda tervendamiseks, tuleb luua temaga ühendus. See tähendab, et tuleb lõõgastuda ja pöörata pilk enda sisse, olles meditatiivses ehk muutunud teadvusseisundis. Seda holistilises regressiooniteraapias tehaksegi.\nValida on erinevate holistilise regressiooniteraapia vormide vahel:\nHolistiline nelik ja pikad seansid\nNeljast pikast (2,5 – 3 tundi) seansist koosnev tsükkel on neile, kes soovivad oma elus kiiret muutust, armastavad töötada intensiivselt ja on valmis läbi viima tõhusat suurpuhastust.\nTsükkel koosneb neljast seansist 4 päeva jooksul. Need võivad olla järjestikused päevad või jagatud kahte ossa – 2 päeva ja umbes nädala pärast veel 2 päeva.\nIga seanss kestab umbes 3 tundi ja algab vestlusega sinust, su probleemidest, vajadustest ja elamustest. Tubli poole ajast aga lamad diivanil ja “rändad” oma Sisemise Tarkuse ehk Kõrgema Mina juhendamisel.\nTöö on väga intensiivne ja sa saad tsüklist rohkem kasu kui sa pühendad need päevad iseendale ja ei planeeri sinna tööülesandeid ega muid kohustusi.\nPeale holistilist nelikut võid terapeudiga koostööd jätkata kas ühe, kahe või enama seansiga, just sellises tempos nagu sulle sobib. Sul on võimalus läbi töötada spetsiifilisi teemasid, lahendada suheteprobleeme mõne konkreetse inimesega, parandada tervist, vabastada end sidemetest, mis on oma aja ära elanud vmt. Samas on see võimalus süvendada kontakti oma Kõrgema Minaga ning õppida kasutama kõrgema taseme energiaid oma igapäevases elus.\nNeed seansid sarnanevad oma sisult eespool kirjeldatutega, kuid on lühemad. Seansid pikkusega 75 minutit kuni 1,5 tundi toimuvad kord nädalas või kord kahe nädala jooksul.\nSeansid sobivad neile, kes soovivad küll muutust, kuid eelistavad nii ennast kui oma elu muuta aeglaselt ja ettevaatlikult. Võib-olla sa isegi ei tea täpselt, milles muutus peaks seisnema, lihtsalt tunned rahulolematust.\nOle endaga kontaktis: Teadvusta oma tundeid, mõtteid ja kehatundmusi ning usalda neid!\nOle loominguline: Kui teed oma elus midagi, mis ei tööta, siis proovi midagi muud!\nOle positiivne: Tee rohkem seda, mis sind rõõmustab ja paneb end hästi tundma!\nTeraapia kestvus võib olla väga erinev, kuna palju oleneb nii kliendist kui ka lahendust vajavatest teemadest.\nErinevaid vorme saab omavahel kombineerida:\nVõib alustada “Holistilise nelikuga” ja hiljem jätkata kas üksikute pikkade või hoopis lühikeste seanssidega kas kahe nädala tagant või umbes kord kuus.\nVõib alustada üksikute teraapiaseanssidega ning kui tekib soov protsessi kiirendada, siis teha läbi “Holistiline nelik”.\nLoe artikleid ja kuula saateid holistilisest regressiooniteraapiast ja seanssidest.\nKellele see teraapia ei sobi?\nHolistiline rännak toimub muutunud teadvusseisundis ning ei sobi seetõttu neile, kellel on probleeme vahetegemisega reaalse ja mittereaalse, mina ja mitte-mina vahel nii nagu skisofreenia ja teised psühhootilised häired.\nSamal põhjusel ei sobi sellised sisemaailma rännakud narkootiliste ainete mõju all olevatele inimestele ning ägeda kriisi- või šokiseisundi puhul, kui inimene on kaotanud adekvaatse enesetaju.\nVastunäidustatud on see ka neile, kelle psüühikahäirete põhjuseks on ajukahjustused.\nHolistilises regressiooniteraapias on abi saanud inimesed, kellel on:\nProbleemid suhetes partneriga, vanematega, lastega, kolleegidega.\nElurõõmu, eluisu puudumine, kriisiolukorrad elus, traumad, hirmud ja foobiad.\nKehalised kaebused nagu näiteks seedehäired, peavalud, kroonilised valud või pinged kehas, põletikud, allergiad jne.\nSeksuaalsed probleemid nii meestel kui naistel, seksuaalse ahistamise kogemus.\nSõltuvusprobleemid (sigaretid, ravimid, toit, töö, seks, uimastid jm.).\nKasu on saanud ka need inimesed, kes on enesearenduse ja vaimu äratamise teel ning kes tahavad:\nLeida iseennast, oma elu mõtet või eesmärki.\nTundma õppida oma potentsiaali, võimeid ja võimalusi.\nLuua paremat kontakti oma sisemise tarkusega, oma kõrgema Minaga.\nParandada oma elukvaliteeti, kuigi saavad oma elu ja tööga üldiselt hästi hakkama.\nÄratada endas erilisi võimeid ja ülitajusid.\noma ellu muutust ja mõnest probleemist vabanemist …\nKuidas teraapia toimub?\nHolistilise regressiooniteraapia seansi ajast umbes kolmandiku terapeut ja klient vestlevad, kaks kolmandikku ajast lebab klient diivanil suletud silmadega ja keskendub oma sisemaailmale. Järk-järgult mõnusalt lõõgastudes jõuab klient une-eelsesse meditatiivsesse seisundisse, ent vestlus terapeudiga jätkub. Muutunud teadvusseisundis tajub inimene iseennast, oma keha ja sisemaailma hoopis teistmoodi. Aju töötab erinevalt, alateadvusele on vabam juurdepääs ja lihtsam on oma harjumuspäraseid “programme” avastada, mõista ning muuta.\nDialoogis terapeudi ja omaenda sisemise tarkusega leiad sa üles ja töötad läbi need olukorrad ja tundeteemad, mis on seotud probleemidega su elus. Muutused sisemaailmas toovad kaasa muutusi välismaailmas ning sisemaailmas tehtud ümberkorraldused kanduvad üsna ruttu ka tavaellu – uskumustesse, hoiakutesse, suhetesse, käitumisse, kehasse.\nHolistiline regressiooniteraapia ei ole seotud ühegi religiooni ega religioosse mõtteviisiga. Teraapia lähtepunktiks on iga inimese enda sisemaailm, tema tõekspidamised, uskumused ja elusituatsioon. Seetõttu on teraapiaseansside sisu väga individuaalne.\nSa võid uuesti läbi elada sündmusi, mille kohta sa tead, et need on su elus toimunud. Pinnale võivad kerkida sündmused, mis on nii palju valu tekitanud, et sa oled need peitnud sügavale alateadvusse ning ei mäleta neid. Sa võid leida lahenduse oma probleemidele ka hoopis muud moodi – elades läbi unenäotaolisi või sümboolseid lugusid.\nProbleem kaob ja sellega seotud kehalised sümptomid kaovad, kui inimene läheb tagasi selle momendi või olukorra juurde, kus probleem tekkis.\nSelleks, et eluga edasi minna, tuleb vahetevahel vaadata tagasi. Tuleb vaadata iseenda sisse ja teadvustada see, mis takistab elu vooga koos edasi liikumast.\nKõrgem Mina saab sind viia ajas tagasi just nende sündmuste juurde, mis on olnud su probleemide ja blokeeringute alguspunktiks. See alguspunkt võib pärineda nii lapsepõlvest, sünnitusprotsessist, looteeast kui ka nii öelda “eelmistest eludest”.\nHolistiline regressiooniteraapia on emotsionaalsete blokeeringute läbitöötamine. Iga su probleem on blokeering kogu süsteemis tervikuna. Blokeerunud on mõtted, mis käivad ringiratast samu radu, mõtteringe saadavad kehatunded ja emotsioonid. Blokeeringud, mis sisaldavad selliseid negatiivseid tundeid nagu viha, hirm, häbitunne, süütunne, abitus, üksindus, kurbus ja valu, pärsivad tohutul hulgal energiat, mida sa võiksid palju otstarbekamalt kasutada.\nKui probleemsed olukorrad ja emotsionaalsed blokeeringud on läbi töötatud, hakkab energia vabamalt voolama. Sinu tegelikel annetel, teadmistel ja talendil on võimalik siis paremini avalduda. Suhted teiste inimestega muutuvad, tunned suuremat rahu ja tasakaalu. Võid märgata muutusi ka oma kehas ning vanade valude ja sümptoomide kadumist, kuna kontakt Kõrgema Mina energiaga on iseenesest tõhusa tervendava toimega.\nSee muutuste jada, mis saab alguse teraapia ajal, võib jätkuda ka hiljem. Võimalik, et sa hakkad paremini aru saama, millised on su tõelised vajadused ja nägema selgemini oma elu mõtet. Märkad võimalusi, kuidas luua endale just selline elu nagu sa soovid.\nSa oled ainulaadne – maailmas pole teist sinusugust inimest ja vabanedes oma energiablokeeringutest jõuad lähemale iseendale nii nagu sa tegelikult oled.\nKas poleks tore olla selline inimene, kellest sa ise lugu pead? Selleks ei pea sa olema täiuslik ja veatu. Parim, mis sa teha saad, on olla sina ise. Fantastiline on olla iseendaga kontaktis, tunda end iseenda juures KODUS olevat ja elada just sellist elu, mis on su olemusega kooskõlas.\nKlient ja terapeut lepivad enne koostöö algust kokku seansside aja, koha, hinna ja maksmise korra suhtes ning peavad sellest kinni. Kui klient ei teata oma mitteilmumisest vähemalt 24 tundi ette, tuleb tal kokkulepitud seansi hind siiski tasuda. Tasumine toimub sularahas või pangaülekandega.\nTerapeut jätab kõik seansi ajal kuuldu ja toimunu enda teada. Vajadusel võib terapeut arutada kliendi lugu ainult oma kolleegidega, kusjuures ta säilitab kliendi anonüümsuse.\nTerapeudi suhe klienti on hinnangutevaba ja tööalane, piirdudes teraapiaruumi ning -ajaga. Sotsiaalset suhtlemist väljaspool teraapiaaega püütakse vältida.\nTerapeut austab kliendi tõekspidamisi, olenemata kliendi usulistest, soolistest ja kultuurilistest eelistustest.\nTerapeudile on tähtis kliendi heaolu ja areng.\nKui kliendi soovid ja terapeudi põhimõtted on vastuolus, siis lõpetatakse teraapiasuhe.\nTerapeutide eetikakoodeksiga saad tutvuda Holistilise Regressiooniteraapia Seltsi (HORETES) kodulehel.


Vedel l-karnitiin: omadused, kasutusjuhised Keha runnak rasvapoleti erfahrung\nMadal veresuhkur - Tüsistused - May\nFat Burner View\nKeha runnak rasvapoleti erfahrung. Kui kaua keha pärast joomist taastub\nMida ostjad ütlevad Kahtlemata on ekspertide arvamus väga oluline, kuid lõpliku kohtuotsuse tegemiseks on vaja arvestada kaalu langetajate arvustusi "L-karnitiini" kohta. Rasketel juhtudel krambid või mürgistus sellisel määral, et keha sügeleb.\nLiigse rasvkoe moodustumine põhjustab vererõhu ja tahhükardia tõusu, eriti vistseraalse patoloogia tüübi korral. Täius on välimuselt hästi eristatav udune kuju, punnis kõht, kaalutud vaagen. Kuidas rasvumisest lahti saada?\nPeamine rasvunud naisi muretsev küsimus on see, kuidas ravida 2. Kõigepealt peate mõistma, keha runnak rasvapoleti erfahrung kiiret kaalukaotust peetakse vastuvõetamatuks. Keha tarbetu stressi vältimiseks peate kaalust alla võtma järk-järgult. Ravi määrab dietoloog! Me räägime dieedi läbivaatamisest, treeningravist ja ravimite võtmisest.\nPole välistatud rahvapäraste ravimite kasutamine. Dieettoit Liigne rasvade kogunemine on edukas, kui patsient läheneb ainevahetushäirete ravile kogu vastutusega. Oluline on mõista, et kehakaalu tõus ei ole mitte ainult keha kuju muutus, vaid tõsine terviserisk. Esialgu soovitab arst minna üle Pevzneri dieedile nr 8, mis sisaldab järgmist: söögikorda päevas väikeste portsjonitena korraga, madala kalorsusega toitude söömine, keeldumine praetud toiduainetest, hapukurkidest, suitsutatud lihast, kuumadest maitseainetest ja muudest toodetest, mille tõttu moodustuvad rasvavarud, taimsete kiudainete lisamine dieeti.\nNaiste päevane kaloraaž on kcal.\nKasulik on paastupäeva perioodiliselt korraldada. Soolast on parem keelduda, äärmuslikel juhtudel ei tohiks selle kogus päevas ületada 5 g.\nAlle Dragon Ball Multiverse Power Levels - Teil 2 (Remake)\nTõhus treening Liigse kaalu tõhusaks kõrvaldamiseks tuleb toidulauda täiendada kehalise aktiivsusega. Harjutuste komplekt valitakse individuaalselt.\nHupnootiliste lugude kaalulanguse labivaatamine\nEbatavaliste mõjude ja seisundite ilmnemisel on vaja kursus kiiresti katkestada ja pöörduda arsti poole.\nKeha taastumine pärast pikka joomist - Neuropaatia\nVedel l-karnitiin: omadused, kasutusjuhised - Tüsistused May\nAnoreksia. Haiguse põhjused, diagnoosimine ja tõhus ravi. - Apaatia\nAlguses piisab minutilistest seanssidest. Treenida saab terve päeva jooksul korda.\nKui keha harjub stressiga, pikeneb treeningu kestus 40—45 minutini. Näidis nimekiri harjutustest, mis aitavad kaasa kehakaalu langusele ja parandavad sooritust: Soojenduseks - kõrge puusatõstega kohapeal kõndimine 1 minut. Ümmarguste liikumiste sooritamine külgedele laiali sirutatud kätega edasi-tagasi. Pöörlemine kehaga ringis, samal ajal kui käed on mööda keha langetatud. Kükid - sügavad või pooled. Painutab vaheldumisi vasaku ja parema põlve külge, istudes põrandal laiade jalgadega.\nVaagna tõstmine ja jala istumisasendis ülespoole kallutamine, kätele tagasi toetumine. Paindumine, pikendamine, liigutused ringis kõrgendatud jalgadega, lamades põrandal.\nKõhul lamades tõstetakse pea, õlad ja sirged jalad sekundiks. Hüpped vaheldumisi vasakul-paremal-mõlemal jalal 30 sekundit. Kõhulihaste pinge 7—10 sekundit pärast sügavat hingetõmmet ja hinge kinni keha runnak rasvapoleti erfahrung, millele järgneb lõdvestus.\nTreenida saab spordivarustuse, näiteks hantlid abil.\nMidasolaam; Elenium. Kõik need ravimid on retseptiravimid ja neid saab juua ainult arsti loal.\nPeamine on jõukoormuste kooskõlastamine arstiga. Suurepärane lahendus on koostöö teiste patsientidega, kes soovivad ka oma kehakaalu normaliseerida.\nAnoreksia. Haiguse põhjused, diagnoosimine ja tõhus ravi.\nÜheskoos võite motivatsiooni säilitades saavutada paremaid tulemusi. Lisaks harjutusravile tuleks eraldada aega värskes õhus jalutamiseks, jalgrattasõiduks, ujumiseks, talvel uisutamiseks.\nVõimalusel tasub ühistranspordist ja liftist loobuda. Ettevalmistused 2.\nNaiste 2. astme rasvumine: ravi tunnused ja dieettoitumise põhimõtted\nSeetõttu viiakse II astme rasvumise ravi õrnema soo esindajad sageli läbi ravimite abil: Steveiga salendav. Pillid aitavad eemaldada liigset keharasva, toimides küllastuskeskuses, mis asub hüpotalamuses.\nSeega kaob näljatunne palju kiiremini, samas kui menüüs on palju lihtsam harjuda piirangutega. Rasvade ja süsivesikute blokeerijad. Nende tegevus on suunatud nende ainete imendumise aeglustamisele, mille liigne tarbimine kutsub esile kehakaalu tõusu. Rasvumisega patsientidele määratakse näiteks Listata, Xenical, Chitosan.\nAinevahetusprotsesside tõhustamine. Söögiisu pärssivad ained katehhoolamiinid ja derivaadid.\nKõige populaarsemate ravimite hulka kuuluvad: Reduksin. Seda peetakse kombineeritud vahendiks, mille vastuvõtt aitab kaasa kiirele küllastumisele, samuti toksiinide ja toksiinide aktiivsele elimineerimisele. Reduksin on rasedatele ja imetavatele naistele vastunäidustatud.\nKahenadalase vee kiire kaalulangus\nKaalulanguse napunaited Tervislik viis\nJuhtimine kickstart kaalulangus\nKaalulangus tervislik hommikusook\nKaalulangus teie 60s\nNorkus Kaalulangus ja oksendamine\nKaalulanguse koolitus Naine\nJalgrattasoit uks tund paevas kaalulangus


PUBLIKU VIDEO: Näosaates imetabaselt Marju Länikut parodeerinud Marta Laan vastab tulikuumadele küsimustele - Publik\nPUBLIKU VIDEO: Näosaates imetabaselt Marju Länikut parodeerinud Marta Laan vastab tulikuumadele küsimustele\n1. oktoobril sai avapaugu uus "Su nägu kõlab tuttavalt" hooaeg, milles lööb kaasa andekas näitlejanna Marta Laan. Marta parodeeris avasaates Marju Länikut. Esimese saate võitis Valter Soosalu.\nMis salanippi kasutab Marta, kui tal enne tähtsat esinemist hääl ära on? Kes on Marta suurim pöidlahoidja? Kes võiks tänavuse hooaja võita? Neile küsimustele saad vastuse videost!\nPUBLIKU VIDEO | Hanna Martinson (võib avaldada vahetult enne saadet)\nPANE VAIM VALMIS: "Su nägu kõlab tuttavalt" külaliskohtunikuks saab sel pühapäeval Inga...


Vanameister Kris Meeke: olen realist, minu aeg on läbi - WRC - Autoralli MM 2021 - Postimees Sport: Värsked spordiuudised Eestist ja välismaalt\nVanameister Kris Meeke: olen realist, minu aeg on läbi\n9. jaanuar 2020, 17:57\nKris Meeke FOTO: @World/Toyota\nMullu Toyota autoralli tiimi kuulnud Kris Meeke tunnistab, et enam ta suurest mängust ei unista.\n«Usun, et minu jaoks on täiskohaga rallisõitmine lõppenud,» tunnistas 40aastane Meeke Autosportile antud intervjuus.\nTunamullu poole hooaja pealt Citroenist kinga saanud põhjaiirlasele andis eelmisel hooajal Toyotas võimaluse Tommi Mäkinen. Kogenud piloot ei suutnud aga ootusi täita ning nõnda jäi ta lageda taeva alla. Päris lõppenuks Meeke oma karjääri ei loe, ent tippkonkurentsist möllamisest ta enam ei unista.\n«40aastaselt võib elus nii mõndagi muutuda, mul on see aeg nüüd käes,» arutles ta. «Olen jätkuvalt Toyotaga veidi seotud. Äkki saan masina testimisel kaasa lüüa, eks näis. Hoian võimalused avatud, üritan tegeleda asjadega, mis minus kirge tekitavad.»\nMeeke debüteeris WRC-sarjas juba 2002. aasta lõpus, sealt alates on rallisõitmine olnud tema igapäev. «Ma tahtnuks jätkata, aga olukord mind ei soosinud. Olen realist. Õnneks on elus veel nii palju asju, mis mulle pinget võiks pakkuda,» sõnas rallimees.\nTa lisas: «Mulle ei meeldi asju poolikult teha. Ma ei kavatsegi ilma suurema eesmärgita oma perest 200 päeva aastas eemal olla.»\nMeeke on karjääri jooksul teeninud viis etapivõitu ja 13 poodiumikohta. Parim hooaeg pärineb 2015. aastast, mil ta lõpetas Citroeniga üldarvestuse viiendal kohal.


Daniel Pennac „Nagu romaan“ – Lugemiselamused\nPosted in lapsed, noored\nDaniel Pennac „Nagu romaan“\nEssee, mis on pühendatud lugemisele. Endise õpetajana huvitab autorit küsimus, kuidas noorte seas ebapopulaarseks muutunud lugemine taas nende jaoks toredaks, ahvatlevaks ja soovituks muuta.\nJa no tõepoolest – kõik väikesed lapsed ju armastavad ettelugemist ja unejutte, kuhu see kirg (ja miks) siis kooliajal ometigi kaob? Me ju kõik oleme näinud koolilapsi, kes vingus näoga endale raamatukogus raamatut otsivad ja seda mitte omast soovist, vaid et peab (õpetaja andis nimekirja, andke mulle siit kõige õhem raamat) …\nKui jätta kõrvale rõhutamine, et lugema PEAB ja selle asemel leida üles TAHE, võib sündida imesid. Seda nii lapsevanema, õpetaja kui ka kõigi teiste asjassepuutuvate täiskasvanute osas, kes kõik sunnivad lugema, kes tänitavad – kas sa juba lugesid, mitu lehekülge sa lugesid, miks sa nii vähe lugesid jne jne jne. Kindel on see, et õpetajast võib sõltuda tohutult. Kas ta lihtsalt käsib lugeda raamatu või ta viib lapsed/noored kõrvupidi (ma siin ei pea silmas füüsiliselt kõrvast tirimist vaid näiteks ettelugemisega huvi äratamist, nagu Pennac Süskindi „Parfümiga tegi“) otsapidi raamatusse, teeb selle huvitavaks, kaasahaaravaks, nii et enne “lugema pidav” nüüd tõesti tahab seda lugeda. Kokkuvõtlikult – noored ei taha lugeda, sest sellest on tehtud sundus ja kohustus, mitte nauding ja õigus.\nMõtteid tekitav lugemine. Üldtuntud on sellest raamatust kindlasti kirja pandud lugeja õigused, kuid katkendiks toon hoopis selle mõtlemapaneva lõigu:\nMe käime peale nagu uni. Jumal hoia, pole võimalik, et see jõnglane poleks nende viieteistkümne rea sisust aru saanud! Viisteist rida – see on ju linnunokatäis!\nJutuvestjast oleme saanud tema raamatupidajaks.\n„Jääb siis nii, mingit telekavaatamist ei tule!“\nSooh! Jah …\nJah … Televisioon on ülendatud preemiaks … ja sellest tulenevalt lugemine alandatud teoorjuseks … Ja selle oleme me ise välja mõelnud …\n← Jaroslav Hašek “Vahva sõduri Švejki juhtumised maailmasõja päevil”\nKrister Kivi “Õhus. Pilvetekste 2009-2019” →


Dollari langus osutus üürikeseks\nEuroopa Keskpanga soovimatus alandada baasintressi vedas eile Euroopa ühisraha taas alla. Saksamaa Rahvusvahelise Majandusuuringute Instituudi (IFO) direktori Hans-Werner Sinni sõnul langes Saksamaa majandus kriisi teisel poolaastal ning Euroopa Keskpank peaks refinantseerimismäära langetama 0,50 protsendipunkti võrra ?nii ruttu kui võimalik?. Keskpanga presidendi Wim Duisenbergi sõnul pole intressi langetamist niipea aga oodata. Seetõttu ei oota turuosalised Euroopa Keskpangalt mingit tegevust ka 3. jaanuaril toimuval nõukogu koosolekul.\nEuro languse tuules liikus dollari suhtes allapoole ka Suurbritannia nael. Aasta jooksul on naelsterling USD suhtes odavnenud 3,1 protsenti.\nBriti valuuta kaldub liikuma euroga samas suunas, sest saareriik ekspordib üle poole oma toodangust Euroopa rahaliidu liikmesriikidesse.


Juhtkiri - Meie kaitseväele\nReede, 24 Veebruar 2017 07:27\nFoto: Ardi Hallismaa (2016) Pagulusaastatel sai vabariigi aastapäeva aktusel väga tihti kuulda üht võimsamat Miina Härma heliloomingut. Kantaadi „Kalev ja Linda" lõpukoor "Veel kaitse, kange Kalev" loodi, kui vabariik oli alles unistus. Vajalikult aga ettenägelik, sest omariiklus, vabadus oli kõigil südamesooviks. Lõpukoor kuulub meie patriootiliste laulude klassikasse.\nKalevile loodeti, aga kui asi läks võitluseks, oli sõjaväge vaja, rahuaastatel kaitseväge. Soov oli täitunud, omariiklus saavutatud rindel. Okupatsioon hävitas toonase kaitseväe ning on tänaseni uskumatu, et eestlased, mitte ainult juunikommunistid, aitasid sellele kaasa, et kõik Laidoneri ja Pätsi saavutused läksid luhta. Teame ka, et kindralstaabis teeninute elud lõppesid alatult.\nTänu taasiseseisvumisele on meil jälle kaitsevägi. Vajalik, kui naabriks on karu, tarvis ka, et rahvusvahelisi kohustusi täita.\nEesti sõdurid on olnud NATO harjutustel silmapaistvad. See ei saaks toimuda, kui poleks olemas aateline juhtstruktuur.\nEsmaspäevane uudis, et kaitseväe juhataja Riho Terras on ülendatud kindraliks on tervitatav, kuna sellega on kinnitatud, et aatelist pikaajalist teenistust hinnatakse kõrgelt. Kindral olla on taas turvaline amet. Karjääriohvitseride edu aga ei eksisteeriks, kui poleks sõdureid, õppusi, selle üliolulise distsipliini edasi andmist. Meheks saamine on kurnav ja väsitav, nii nagu iga mees teab, kes on olnud sõjaväes, mistahes režiimiajal.\nSõduriks ei saa rividrillis lauluga. Vett ja vilet peab olema, kuna ei tea, millal neid oskusi läheb tarvis. Ka mõned Kanada-eesti noormehed pole pidanud paljuks Eestisse ajateenijaks minna. Südametunnistus kohustab. Teame, ja oleme uhked, et näiteks Veiko Parming ja Kalle Amolins seda hilisminevikus tegid – ajal, kui oleks olnud lihtsam õpingutele ja seltskondlikule elule keskenduda.\nKa praegu on nö mahvi saamas kaks noort meest, kelle südamed on õiges paigas. Eesti Elus oli möödunud aasta lõpu poole juttu Juhan Kääridist ja Sven Wichmanist, kes hetkel ootavad käsku, mis nende kohustus riigi aastapäeva märkimisel paraadil võib olla.\nNeed noormehed võtavad asja tõsiselt. Aga iga inimene pole loodud kas tervise tõttu või muul põhjusel olema relvakandja rahu ajal. Meie ajalugu teab aga – kui vaenlane ähvardas, võtsid vaevalt teismelised ja vanaisad relvad kätte, kuna kodus oli nii õpetatud ja kodu on kallis. Selle eest oldi nõus eluga maksma.\nVõime rahva ja riigina olla uhked meie kaitseväe distsipliinist ja ilmselgest teadmisest, et vabaduse kaitsel on hind ning seda peab maksma. Au relvakandjatele.


Villanders – Vikipeedia\nVillandersi valla paiknemine Lõuna-Tiroolis\nVillanders (itaalia: Villandro) on küla ja vald (comune) Lõuna-Tiroolis Põhja-Itaalias, elanikke 1875 (12.31.2013). See paikneb Eisacki orus (itaalia: Valle Isarco; saksa: Eisacktal) Klauseni (itaalia: Chiusa) kohal.\n2.2 Eel- ja esiajalugu\n2.3 Rooma aeg\n2.5 Vilandersi isandad\nVillanders asub Villandersi mäel (Villanderer Berg), mille otsas asub Totensee (Surmajärv). Küla külgneb järgmiste valdadega: Barbian, Klausen, Lajen, Ritten ja Sarntal.\nVillandersit on esmakordselt ametlikus dokumendis mainitud 1070. aastal Filandresi nime all; 1085. aastal Filandersi nime all, hiljem kui Filanders või Vylanders.\nVillandersi nime päritolu, mida sageli usutakse tulevat mõistest "viel anders" tähendusega "palju erinev", pole siiani selge. Mõnikord usutakse, et nimi on Rooma-eelse päritoluga (sarnaselt naaberküladele Verdings/Verdignes ja Feldthurns/Velturno). Ühed keeleteadlased on püüdnud otsida Rooma juuri (näiteks "villa antrorum" või "valles antri"), samas kui teised kahtlustavad isegi ühendust Flandriaga Belgias. Kuid ükski neist ettepanekutest ei ole veenev. Legendi järgi on mõned Villandersi inimesed veendunud, et küla sai nimeks "Schönberg", mis tähendab ilusat mäge, ja kui see maalihkes hävines, nägi pärast kõik välja "palju erinev" (saksa: "viel anders").\nEel- ja esiajalugu[muuda | muuda lähteteksti]\nVõib oletada, et kauges aegade hämaruses avastasid inimesed, et elu oli Villandersi päikeseliste nõlvade viljakal moreenpinnasel meeldiv ja nii nad asusid sinna elama. On tõendeid, et külgnevat Sarntali orgu ja ümbritsevaid mägesid, sealhulgas Villandersi mäge ja alpi rohumaid on inimese poolt uuritud ja majanduslikult kasutatud vähemalt mesoliitikumist saati. Need leiud ja Villandersi alpi rohumaa maastiku omadused, mis on ideaalsed karjatamiseks kaljukitsedele, mesoliitiliste jahimeeste eelistatud saagile, näitavad, et kogu rohumaa oli sel ajal suvine jahimaa. Villandersi küla piirkonnas ja selle ümbruses asuvas Plunackeri arheoloogilises piirkonnas tehtud kaevamiste käigus avastati katmata mesoliitikumi kultuurkiht, mis sisaldas ränikivist tehtud tööriistu 8. ja 7. sajandist eKr.\nNeoliitikumi alguses 5000 eKr maa harimine ja koduloomade pidamine näitab, et inimesed elasid Lõuna-Tiroolis nüüd püsivalt. Villandersi madal mägine maastik pakkus selle jaoks soodsaid tingimusi. Leiud Plunackeri arheoloogilises piirkonnas Villandersis on kõige olulisemate seas sellest ajastust kogu Alpides. Neoliitikumi leiud Villandersi alpi rohumaadel annavad ka tõendeid inimese kohalolust kõrgemal tasemel, kuid ei võimalda järeldada alpi rohumaade kasutamist põllumajanduses selle mõiste kitsamas tähenduses.\nVase- ja pronksiaja leiud on tõepoolest haruldased; kuid leiud ümbritsevates kogukondades (Brixen/Bressanone, Saubach ja Barbian/Barbiano) viitavad sellele, et seal oli katkematu asustusajalugu. On tõenäoline, et kaevandamine oli juba alanud ja kaevandatud vask müüdi lõunas asuvatele kogukondadele Garda järve ääres ja Po madalikul (Pianura Padana). Vahemere mõju Lõuna-Alpides võib näha ka intellekti maailmas: viidi sisse etruski mudelis kirjutamine ja jumalate kujutamine sarnanes kreeka, itaalia või etruski stiiliga.\nRooma aeg tänapäevases Lõuna-Tiroolis algas alles keiser Augustusega (31 eKr – 14 pKr) ning kestis 5. ja 6. sajandini pKr. Villandersi ümbruskond oli sel ajal pidevalt asustatud, kuid ikkagi hõredalt. Ainsad seni avastatud leiud on leitud Plunackeris. Siin avastati suure ja suurepärase Rooma villa jäänused. Tol ajal asus Ritteni/Renoni ja Villandersi vaheline ala Trento/Tridentumi, Noricumi ja Rhaetia vahelisel piiril, kuid arheoloogiliste tõendite puudusel on võimatu täpsem olla.\nNagu teistes Lõuna-Tirooli osades on Villandersis väga vähe jälgi vara- ja kõrgkeskajast (ligikaudu 500–1350 pKr). Siiski võib eeldada, et asustus jätkus, kuid ikka veel ei ole olnud õnne leida tõendeid mõne talu pidevast elust alates hilisantiigist kuni kõrgkeskajani.\nVilandersi isandad[muuda | muuda lähteteksti]\nTiitel "Vilandersi isandad" tähistab üht kõige võimsamat aadliklanni keskaegses Tiroolis, koduga Villandersis. Nad olid jõukad talupojad, kes elasid suures talumajas, rohkem nagu mõisamajas, ja kes varsti soovisid laiendada oma vara ja saada poliitilist mõjukust.\nEsimese viite Vilandersi isandatele võib leida kirikuraamatutest 12. sajandi esimesest poolest. Lisand "von Vilanders" (Vilandersist) muutus üha tavalisemaks 13. sajandi jooksul ja seda kasutasid mitmed perekonnad, kes ei olnud üksteisega suguluses. Vilandersi isandate genealoogia algab Ekkehard I-ga Vilandersist (1176-1183), siis jaguneb 12 haruks.\nEsialgu kehtestasid Vilandersi isandad end Brixeni ja Trento piiskoppide ministeriaalidena ning Villandersi kohtus, mis moodustas oma õigusliku ringkonna Bozeni krahvkonnas. Nad pandi vastutama kindlustatud lossidesse strateegiliselt tähtsate punktide kontrollimiseks, nagu Trostburg, mille krahv Meinhard andis Villandersi kohtunikule Randold von Vilanders zu Pradellile, kes sai seejärel Wolkensteini krahvide eelkäijaks ja seega ka suure keskaegse menestreli Oswald von Wolkensteini esiisa.\nVilandersi isandate poliitiline tõus algas Tirooli krahvi Meinhard II (1258–1295) valitsusajal. Nad said üha rohkem kohtunike, kaitsjate, kanoonikute ja diakonite kohti ning valvasid aadli huvisid piirkondlikes parlamentides. Meinhard II poegade Otto, Ludwigi ja Heinrichi valitsemisajal suutsid Vilandersi isandad viimaks tagada oma positsiooni ja isegi tõusta kõrgemale sotsiaalsele tasemele. Nende valdused ulatusid nüüd Sterzingist Bozenini Pusteri orgu, Villnößini ja Grödeni orgu, kuid nad valitsesid ka losse ja kohtuid Traminis, Buchensteinis (Livinallongos), Feltres ja Bellunos. Kaks kõige tähtsamat Vilandersi isandat olid Engelmar ja Tegen von Vilanders. Nad said raha kõigi oma valduste säilitamiseks peamiselt sõjalistes kampaaniates Itaalias; näiteks võitlesid nad Verona Scaligeri poolel Padua vastu.\nTülides mäekurude maa pärast, nimelt Tiroolis, Hapsburgide, Baieri hertsogkonna Wittelsbachide perekonna ja Luxemburgide vahel mängis Engelmar von Vilanders hämarat rolli, mis tõi kaasa Vilandersi isandate languse. Engelmar von Vilanders, kes oli vahepeal kuberneriks saanud, arvas, et suudab vaenust teenida. Kuid tema poliitilise arukuse puudumine pitseeris tema saatuse. Esiteks pidas ta riigireetmiseni viinud läbirääkimisi Luxemburgide ja nende liitlase Trento piiskopiga, siis tegi tagasipöörde, kui Luxemburgide lüüasaamine silmapiiril terendus. 1347. aasta aprilli alguses vandus ta taas kord truudust Tirooli suveräänile. Talle anti andeks, kuid pidi taanduma kuberneriametist ja kaotas palju oma valdusi. Pärast lüüasaamisi sõdades püüdsid Luxemburgid Tirooli aadlimehi enda poole võitmiseks taas ära osta. Vilandersi isandad ei suutnud vastu panna ja lubasid endile veel kord läbirääkimisi oma riigi vaenlasega. Lisaks sõlmis Engelmar von Vilanders 1347. aasta oktoobris lepingu Trento piiskopiga, milles lubati vastastikust toetust rünnaku korral.\n1347. aasta sügisel pidas keiser Ludwig "Baierlane" otsustava kampaania oma vaenlaste vastu, võitis Trento piiskoppi ja maksis kätte endisele kubernerile Engelmar von Vilandersile, keda süüdistati riigireetmises, mõisteti süüdi ja surma. Seejärel löödi tal oma venna lossi ees pea maha. Selle tulemusena kaotas von Vilanders enamuse oma valdustest. Ekkehard von Vilanders-Trostburg oli ainus perekonna liige, et taastada mingigi poliitiline mõjuvõim, kuid ta ei suutnud ära hoida kord võimsa Vilandersi isandate liini väljasuremist aastal 1547.\n2011. aasta rahvaloenduse andmetel kõneleb 98,46% rahvastikust esimese keelena saksa keelt, 1,15% itaalia keelt ja 0,38% ladiini keelt.\nVillanders on üks kõige populaarsemaid puhkusekohti Isarco orus. Ümbrus sobib ideaalselt matkamiseks, olgu siis orus või alpi rohumaadel. Veelgi enam, Villanders on tuntud ka oma kaevanduste poolest, mis on avalikkusele avatud. Keskajal olid kaevandused kõige olulisemad Tiroolis. Eriti 16. sajandil oli kaevandustel suur mõju Villandersi ja Klauseni elule.\nTuntud on ka kalmistu Püha Stefanuse kihelkonnakiriku juures oma sepisrauast ristidega haudadel. See on üks ilusamaid kalmistuid Lõuna-Tiroolis.\nTörggeleni traditsioon, mis hõlmab uue veini maitsmist ja tüüpiliste talutoitude söömist, on samuti laialt levinud.\nLõuna-Tirooli geograafiline keskpunkt asub samuti Villandersi vallas, täpsemalt alpi rohumaal Villanderer Alm, just Villandersi mäe all.\nValla koduleht (itaalia keeles)\nAjalooline Villandersi kaevandus\nVillanders Innsbrucki ülikooli Tirooli atlases\nPärit leheküljelt "https://et.wikipedia.org/w/index.php?title=Villanders&oldid=6085855"\nSelle lehekülje viimane muutmine: 15:47, 17. aprill 2022.


16. okt 2019 08:39\nKas keegi on kasutanud Lennuabi vms lennuprobleemi korral hüvitise nõudmise süsteemi? Ma ei ole, aga tahaks põhimõtteliselt teada, kuidas see toimib - kas raha laekub mulle või Lennuabile, kas kirja pean mina välja saatma, kas suhtlus toimub minu kaudu jne\n16. okt 2019 12:50\nMina arvan, et Lennuabi kaudu ei ole mõtet hüvitist nõuda kuna nad võtavad mingi summa sealt endale. Targem on otse lennufirma käest küsida. Kunagi oli ka vaja seda teha ja sain Ryanairilt väga ruttu raha tagasi. Need, kes kasutasid Lennuabi, neil läks mitu kuud enne kui raha said ja siis ka tükk maad väiksema summa. Ei mäleta enam, kui palju. Suhtlus oli neil reisibürooga.\n16. okt 2019 13:14\nMina kasutasin lennuabi teenust! Meie perel hilines London-Tallinn lend üle 4h. Täitsin avalduse ja airbaltic määras nädalaga hüvitise 400€ per inimene! Airbaltic kannab hüvitise kohe kannatanu arvele ja mina siis pean teavitama lennuabi, kui see hüvitis jõuab! Lennuabi koostab siis hüvitise pealt arve 30%! Hüvitist aga pole tulnud siiani( lend oli Jaanuaris 2019) aga Lennuabil on siiski ülevaade ja nad kirjutasid mulle ise, et nad on airbalticule juba mitu meeldetuletust teinud, et hüvitis makstaks aga ei midagi! Päev hiljem tuli kiri nende juristilt, kes ütles et asi on antud kohtusse ja mulle see midagi maksma ei lähe ning paar kuud peab veel arvatavasti ootama! Eks siis ootan edasi\n16. okt 2019 13:18\nEsmalt pöördu otse lennufirma poole, saada kiri. Kui ei vasta või vastus ei rahulda, saada teine kiri ja ähvarda kohtuga. Kui ka siis vastust ei tule, pöördu mõne õigusbüroo poole ja lase neil kohtule avaldus teha. Võib ka Lennuabi ning selle analoogide teenust kasutada, ent see on raha tuulde loopimine - praegu paneb Lennuabi oma taskusse 30% nõudest ning kasseerib lisaks kohtuotsusega sisse ka menetluskulud, samas kui mõne muu õigusbüroo kaudu saaksid hüvitise täissummas kätte ning jätta kohtukulud täies ulatuses lennufirma kanda. Aga see vaid minu arvamus.\nAir Baltic paistab et on võtnud nõuks seadusest kõrvale hiilida, sest hüvitist nad ei ole nõus maksma. Mul on nendega samuti case pooleli. Lennuabi jätan viimaseks variandiks.\n16. okt 2019 15:53\nPille KL, mis põhjendusega siis?\n16. okt 2019 16:30\nTänan asjalike vastuste eest!Mõtlesingi, et kuidas süsteem töötab. Kas lennuabi teeb kirja ja mina saadan välja, kas summa tuleb nende kontole. Iseenesest ei ole ju Lennuabi mitte keegi, s.t ei ole lennufirma klient. Kas mina reisijana pean allkirjastama mingi volikirja või nõude loovutuse või mida tegema, et lennufirma Lennuabi kirja tõsiselt võtaks?Kas Lennuabi kliendile ka näitab, milliseid kirju saadab? Kas on midagi väga keerulist? Mingi võlurohi või valem?;)Mis siis saab, kui ma ei teavita Lennuabi laekumisest?\n16. okt 2019 19:16\nJaanapr, lahe oli see, et nad ei põhjendanudki miks AB ei maksa. "Vabandust, aga kahjuks me kompensatsiooni ei maksa."\n16. okt 2019 19:22\nMul ei olnud tegemist küll Lennuabiga, aga ühe teise samalaadse firmaga. Peale Ryanairi lennu tühistamist proovisin ise kõigepealt tagastamistaotlust teha, aga lennu number ei sobinud nende ankeeti millegipärast ja andsin kahjuks kohe taotluse edasi firmale. Volikirja tegin ka. Asi venis, Ryanair tekitas kirjavahetuse ikkagi minuga, mitte nendega ja lõpuks kandis mulle raha üle. Arve alusel kandsin 30% lennunõudefirmale, ei tahtnud nendega vaidlema hakata, kuigi mul oli tunne, et kogu töö tegin ise ära, aga olgu. Kui peaks veel kunagi vajadust olema, üritaksin ise hakkama saada.\n16. okt 2019 19:35\nJah Lennuabile andsin allkirja, et luban ennast esindada. Eks muidugi oleks võinud ka ise asja ajada aga ma arvan, et kui pilet maksis tookord 27€ nägu ja hüvitis määrati 400€nägu, siis mul küll kahju pole neile see % maksta ja ise rahulikult millelegi muule keskenduda\n16. okt 2019 19:41\nSeda mainin ka lennuabi kohta, et kui hüvitist ei määrata siis nad mingit tasu ka ei võta!\naitBalticu puhul vist erilist vahet pole, kas lubavad maksta või mitte, tulemus on sama.Minu nõudele nad vastasid 30 päeva hiljem, et ok maksame 30 päeva jooksul. See oli kaks-kolm kuud tagasi. Maksnud nad pole, paar korda olen kirjutanud ja küsinud, kuidas edeneb - vastust pole, kirjad kadusid mutiauku.Proovimata on siis ähvarduskiri ja seejärel Lennuabisse või kuhu iganes pöördumine. Aga igal juhul erilist vahet pole, mida nad vastavad või lubavad, äriliselt kasulik taktika on ilmselt see, et inimesed unustavad või ei viitsi tegeleda.\n17. okt 2019 15:52\nnick7, süsteem on juriidilisest vaatest selline, et sõlmid Lennuabiga käsunduslepingu, mille alusel nad Sinu esindajana toimetavad, saates nõudeid ning saades õnnestunud nõude korral ka raha oma kontole, võttes seal maha oma teenustasu ja edastades ülejäänu kliendi kontole.\n7. nov 2019 12:59\nTina160, kas piletil oli lõppsihtkohaks Helsingi või Tallinn? Kui Tallinn, siis pädev ametiasutus Eesti tarbijakaitseamet. Kui lennuabist pole tolku, siis võid ka mõne muu firmaga proovida.\n7. nov 2019 18:00\nFinnariga väga positiivne kogemus.Esimene lend hilines teh.rikke tõttu neli tundi ja lõppsihtkohta jõudsime eelmise õhtu asemel järgmise päeva lõunaks.Saime toidukupongid Tallinnas ja korraliku hotelli Helsinkis,lisaks söögid õhtul ja hommikul.Kirjutasin neile ja küsisin kompensatsiooni,nädal hiljem paluti asenduslennu pardakaartidest pilt saata ja kokkuvõttes nii 2,5 nädalaga oli raha käes.Kõik neli reisijat 1600 eur kokku.Teenindus oli väga meeldiv ja eesti keeles.\n8. nov 2019 19:46\nUmbes aasta tagasi, kui mu sõbranna Lennuabi kasutas, siis pidi ta oma nõude Lennuabile loovutama + siis sõlmiti leping, mille järgi kohustus Lennuabi selle nõude sisse nõudma. Arvestada tasub sellega, et Lennuabi ei ole kohustatud nõuet sisse nõudma täies ulatuses, vaid võib teha ka mööndusi, kui see on asjaolusid arvestades mõistlik. Ehk siis, kui nõue on näiteks 400 eur, ja lennufirma pakub kompromissi korras 300 eur, siis nad võivad selle kompromissi sõlmida, kui selleks on mingi mõistlik põhjus. Kui rääkida sellest, kas kasutada Lennuabi (või muud sarnast teenuse pakkujat), või mitte, siis ma ütleks, et see sõltub asjaoludest, inimesest ja rahalistest võimalustest. Lennuabi eeliseks on see, et ise ei pea eriti midagi tegema, lisaks ei tule endal midagi maksta, kui Lennuabi peaks kohtusse pöörduma. Miinuseks on siis nende teenustasu. Kui ise kohtusse pöörduda, siis tuleb tasuda riigilõiv ning juhul, kui kasutatakse nõude esitamiseks õigusabi, siis ka õigusabikulud (riigilõiv + õigusabikulud on väiksemate nõuete puhul eelduslikult suuremad, kui nõue ise). Lisaks tuleb kanda ka rahalist riski. Sest kohtusse pöördudes ei saa kunagi olla täiesti kindel selles, et nõue rahuldatakse. Nimelt pole lennufirma vastutus piiramatu ning neil on teatud juhtudel õigus hüvitise tasumisest keelduda. Näiteks, kui pöörduda kohtusse ja lennufirmal õnnestub tõendada, et hilinemise põhjustas erakorraline asjaolu, siis lennufirma selle eest ei vastuta ja nõue jäetakse rahuldamata. Sellisel juhul jääb hüvitis saamata, riigilõivule kulunud summat ka tagasi ei saa, ning juhul, kui on kasutatud menetluses esindajat, jäävad kohtusse pöörduja õigusabikulud ka reeglina tema enda kanda. See on küll haruldane, sest näiteks tehnilist riket ei loeta erakorraliseks asjaoluks, kuid mingi risk siiski on. Seega ütleks, et ise kohtusse pöördudes on miinuseks see, et mingi summa tuleb endal kohe maksta, lisaks tuleb kanda rahalist riski. Eeliseks oleks see, et teenustasu maksma ei pea. Kuid see on ka minu hinnangul tegelikult veidi suhteline, sest näiteks õigusabi kasutamise korral ei pruugi kohus õigusabikulusid 100% ulatuses välja mõista. Lisaks tahaks öelda seda, et kohtusse pöördumiseks ei pea kasutama tingimata juristi abi, eriti veel nii lihtsa nõude puhul. See muidugi eeldab, et et viitsitakse ise tunnike-paar oma ajast kulutada. Seega kuidas kellele sobib. Ma isiklikult ei arva, et Lennuabi teenustasu oleks asjaolu, mille tõttu ei peaks neid kasutama, sest nende teenusega kaasnevad minu hinnangul ka teatud eelised. Muus osas oleks minu soovitus sama, mis oli ühel eelkõnelejal, et kui on probleem, siis tasub kõigepealt ise lennufirma poole pöörduda. Kui lennufirma ei vasta või keeldub, siis tuua välja, et kui ei maksa, jõuab asi kohtusse. Kui siis ka raha ei saa, tuleb edasi mõelda. Aga esimene samm tasuks kindlasti ise teha, sest mõned lennufirmad ikka maksavad kohe hüvitise välja. Näiteks on mul päris paljudel tuttavatel TUI kohe hüvitise tasunud (aasta tagasi neil isegi kodulehel koht, kus sai nõude esitada).\n8. nov 2019 20:52\nTegelikult on ainult võita. Kui ise ei viitsi-taha-oska asju ajada, on jama puhul valida võit või mitte midagi, seega ei tasu põdeda.\nKasutasin ka Lennuabi. Jah 30% teenustasu on krõbe, aga kui hilinevate lendudega igapäevaselt tegelema ei pea, siis mugavus maksab ka midagi. Jäin rahule. Hilinenud lend oli SAS-i oma.\n8. nov 2019 22:52\nMeil Finnairilt kompensatsiooni saamine pooleli. Alguses proovisin ise nendega asju ajada aga ei saanud kokkuleppele. Lend tühistati, info jagamine Finnairi poolt pea olematu. Lõpuks saime uue lennu 2 päeva hiljem. Hetkel siis andsin ohjad üle Lennuabile, eks paistab mis saab.Finnair pakkus ainult et maksavad 2 ööd hotellis, ei taksosõitu lennujaama-hotelli vahet ega mingit muud kompensatsiooni. Minu arust jabur sest nende tõttu 2 lisa ööd tuligi ja algselt pidime laupäeval koju jõudma et siis esmaspäeval ilusti tööl olla ja saime Tallinnasse alles esmaspäeva õhtuks. Hea et tööandjad mõistlikud olid.


Pealinn kutsub kõiki talgutele - DELFI\nPealinn kutsub kõiki talgutele\nTallinna kevadise heakorrakuu avaürituse talgulised on oodatud pühapäeval, 15. aprillil kell 12 Järve metsa servas asuvasse Merko parklasse, aadressil Järvevana tee 9G.\nJärve metsas toimuval pereüritusel saab osaleda metsakoristustöödel, süüa ühiselt talgusuppi, kuulata loomaarsti nõuandeid, kiibistada koeri ja kuulata ansamblit Ketaspidur. Ühistranspordiga tulijatele teadmiseks, et lähimad bussipeatused on Järve ja Virve, kus peatuvad bussid nr 5, 18, 32, 36 ja 57, teatas Tallinna pressiteenistus.\nKäesoleval aastal toimub heakorrakuu 15. aprillist 20. maini, mil keskendutakse sellistele linna keskkonda ja üldilmet mõjutavatele tegevustele nagu koristustööd haljasaladel ning elumajade ümbruses; olmejäätmete kogumine ja sorteerimine, sealhulgas vanade kodumasinate äraandmine; aia- ja pargijäätmete kogumine; avalike puhke- ja mängupaikade üldine korrastamine ning remonditööd; omavoliliste prügimägede likvideerimine ja paljud muud linna heakorraga seonduvad tegevused.\nAbilinnapea Jaanus Mutli sõnul oodatakse tallinlasi kevadisel heakorrakuul korraldatavatele üritustele aktiivselt osalema. „Ühisüritusi korraldatakse kevadisel heakorrakuul kõikides linnaosades ja täpsemat informatsiooni saab Tallinna koduleheküljelt ning linnaosade ajalehtedest,” ütles ta.\nLaupäeval, 21. aprillil kell 14 toimub infoüritus Lasnamäel Lindakivi keskuse tagusel platsil.\n26. aprillil on Kristiine linnaosa talgupäev, mille käigus korrastatakse Tedre tänava ääri. 27. aprillil viiakse läbi Kakumäe rannapargi puhastustalgud.\n27. aprillil kell 14.00 on heakorratalgud Mustamäel Kadaka metsapargis.\n1. mail viiakse Nõmmel läbi rahvaüritus „Kodupaik turvaliseks”. 3. mail toimub Pirita Rannametsa suurpuhastus.\n4. mail toimub koostöös prügiveofirma Adelan OÜ-ga Haabersti korteriühistute heakorrateabepäev.\n4. mail viiakse läbi hoogtööpäev Stroomi rannapargis ja metsas, heakorratalgud Maarjamäel ning Kevadlaat Mustamäe Prisma ees\n20. maile on heakorrakuu lõpuüritusena kavandatud jalgrattaretk Vabaduse väljak — Paljassaare.


Kesktalvine retriit ehk süvi «Rist ja vägi» - Eesti Kirik\nKesktalvine retriit ehk süvi «Rist ja vägi»\n02.01.2013 | ek | Rubriik: Teated\nNädalavahetusel 1.–3. veebruarini oled oodatud Läänemaale Altmõisa külalistemajja (http://www.altmoisa.ee/) retriidile ehk süvile.\nSüvi teema puudutab paastuajale kohaselt ühelt poolt pingeid ja vastuolusid inimeses ning teisalt lepituse problemaatikat. Keskendume lepituse leidmisele iseendas ja iseendaga. Leppimise eesmärk on, et inimene, kes on iseendaga konfliktis, jälle «terveks» saaks. (20. saj teoloog Paul Tillich)\nRetriit ehk süvi on taasavastatud vana kristlik praktika mõneks ajaks tagasi tõmbuda igapäevaelu rutiinist eraldatud paika eneseuurimiseks ja Jumalaga kohtumiseks. Retriidi nn seadmissõnadeks peetakse Mk 6:30–31, kus Jeesus kutsub oma õpilasi: «Tulge teie kõrvale üksikusse paika ja puhake pisut!» Sest tulijaid ja minejaid oli palju ja nad ei saanud mahti süüagi. Ja nad sõudsid paadiga kõrvale üksikusse paika.\nMeiegi elame kaks ööpäeva osaduskonnana ning sõlmime üksteisega vaikimise kokkuleppe. Retriidi ajal saame puhata efektiivsusest ja kiiretempolisest elust, lülitada end välja infotulvast ja stiimulite mürast, et teha ruumi millelegi suuremale. Palverütm ja vaikus kannavad, jalutuskäigud looduses kosutavad, meditatsioonid nii üksi kui üheskoos aitavad mõtiskleda oma elu üle ning uuendada suhet Jumalaga.\nRetriidi viivad läbi TÜ doktorant Kristel Põder ja pastor Urmas Nagel.\nAlgus: saabumine 1. veebruaril kl 17–18.\nLõpp: 3. veebruar kl 16.\nOsavõtutasu 120 eurot sisaldab täispansioni külalistemajas, retriidiprogrammi ja -materjale.\nKohtade arv on piiratud. Registreerumine (eelistatult telefonitsi) 28. jaanuariks: Kristel Põder,  tel 5390 3331,  magnoolia@gmail.com või Urmas Nagel, tel 5615 8776, urmas.nagel@eelk.ee.\nEelmine: Pärnus tuleb õppe- ja mõtiskluspäe\nJärgmine: Usuteaduse instituut kutsub kursusele


„Meie oleme Jumala kaastöölised.” (1. KOR. 3:9)\nLAULUD: 64, 111\nKUIDAS OLLA JEHOOVA KAASTÖÖLINE ...\nperet ja usukaaslasi aidates?\nvabatahtlikku tööd tehes ja teenistust laiendades?\n1. Mil viisil me saame olla Jehoova kaastöölised?\nLOOJA ootas, et täiuslikest inimestest saaksid tema kaastöölised. Kuigi me oleme ebatäiuslikud, võime iga päev koos Jehoovaga ustavalt töötada. Me saame olla „Jumala kaastöölised” head sõnumit kuulutades ja inimesi õpetades. (1. Kor. 3:5–9.) Kui järele mõelda, on suur au teha koostööd kõikvõimsa Loojaga milleski, mis on talle tähtis. Kuulutamine ja õpetamine pole aga ainus viis koos Jehoovaga töötada. Selles artiklis arutame, kuidas olla tema kaastöölised peret ja usukaaslasi aidates, külalislahkust ilmutades, vabatahtlikku tööd tehes ja oma teenistust laiendades. (Kol. 3:23.)\n2. Miks ei ole tark võrrelda, mida keegi saab Jehoova töös teha?\n2 Seda artiklit uurides ära võrdle end teistega. Pea meeles, et inimeste vanus, tervis, olud ja võimed on erinevad ning kõik ei saa Jehoova heaks töötada ühtmoodi. Püha vaim ajendas Paulust ütlema: „Igaüks mõelgu omaenda tegude peale, siis on tal põhjust tunda heameelt iseenda üle ja mitte võrrelda end teistega.” (Gal. 6:4.)\nPERE JA USUKAASLASTE AITAMINE\n3. Miks võib öelda, et igaüks, kes hoolitseb oma pereliikmete eest, on Jumala kaastööline?\n3 Jehoova ootab, et tema sulased hoolitseksid oma pereliikmete eest. Kas sa pead oma armsa pere toitmiseks tööl käima? Või oled beebiga kodus? Ehk on sul eakad vanemad, kes vajavad pidevat hoolt? Need tööd on väga tähtsad, sest Jumala sõna ütleb: „See, kes omaste ja eriti oma pereliikmete eest ei hoolitse, on usu hüljanud ja on halvem kui uskmatu.” (1. Tim. 5:8.) Mõistagi ei pruugi taolised kohustused jätta kogudusega koos töötamiseks nii palju aega, kui sa tahaksid. Ent ära kurvasta! Jehooval on hea meel, kui hoolitsed oma pereliikmete eest. (1. Kor. 10:31.)\n4. Kuidas saavad vanemad pidada Jumala kuningriiki kõige tähtsamaks ja kuidas see end ära tasub?\n4 Lapsevanemad saavad olla Jehoova kaastöölised ka siis, kui aitavad oma lastel Jehoova teenistuses eesmärke seada. Paljud vanemad, kelle pojad ja tütred teenivad täisajaliselt, näevad nüüd oma töö vilju. Nende lapsed on ehk misjonärid, pioneerid suurema vajadusega territooriumil või peetellased. Kuigi nad ei pruugi näha oma lapsi nii sageli kui ihkaksid, innustavad nad neid oma teenistust jätkama. Miks? Sest ohvrimeelsetele vanematele teeb suurt rõõmu, et nende lastele on Jumala kuningriik kõige tähtsam. (3. Joh. 4.) Paljudel neist võib olla samasugune tunne nagu Hannal, kes ütles oma poja Saamueli kohta: „Ta kuulugu Jehoovale kõik oma elupäevad!” (1. Saam. 1:28.) Nad peavad väga kalliks võimalust olla sel viisil Jehoova kaastöölised.\n5. Mismoodi on sul võimalik aidata kedagi oma koguduses? (Vaata pilti artikli alguses.)\n5 Kui sul ei ole pereliikmeid, kelle eest pidevalt hoolitseda, võid ehk aidata usukaaslasi, kel on niisuguseid kohustusi või kes on põdurad või eakad. Vaata sellise pilguga ringi. Kas sinu koguduses on näiteks mõni õde, kes peab pidevalt valvama oma eakat vanemat? Võib-olla saad teda vahel asendada. Kas koguduses on neid, kes ei suuda enam ise kõigega toime tulla? Ehk võid tuua neid koosolekule, käia nende eest poes, ajada nende asju või külastada kedagi, kes on haiglas. Seda tehes oled Jehoova kaastööline, sest ta võib kasutada sind kellegi palvele vastamiseks. (Loe 1. Korintlastele 10:24.)\n6. Mis on külalislahkus?\n6 Jumala kaastöölised on külalislahked. Piibli kreekakeelses osas tähendab „külalislahkusena” tõlgitud väljend sõna-sõnalt „armastus võõraste vastu”. (Heebr. 13:2, allmärkus.) Piiblis on jutustusi, mis õpetavad meid sellist armastust osutama. (1. Moos. 18:1–5.) Otsigem ikka võimalusi teistele head teha, ükskõik kas nad on meie usukaaslased või mitte. (Gal. 6:10.)\n7. Miks tasuks kaaluda võimalust pakkuda majutust täisajalistele teenijatele?\n7 Sa võid olla Jumala kaastööline, kui pakud majutust täisajalistele teenijatele. (Loe 3. Johannese 5, 8.) Nii võite „üksteist oma usuga vastastikku julgustada”. (Rooml. 1:11, 12.) Meie vend Olaf meenutab, et kui ta oli noor, ei olnud kellelgi tema koguduses võimalik pakkuda öömaja vallalisele ringkonnaülevaatajale. Olaf küsis isa ja ema käest, kes ei olnud tunnistajad, kas ringkonnaülevaataja võiks nende pool ööbida. Nad lubasid, aga ütlesid, et Olaf peab magama diivanil. See oli seda väärt. „Too nädal oli vapustav!” meenutab Olaf. „Ärkasime koos ringkonnaülevaatajaga varakult ja arutasime hommikust süües paljusid huvitavaid teemasid. Temalt saadud julgustus aitas mul alustada täisajalist teenistust.” Olaf on nüüdseks 40 aastat eri riikides misjonärina teeninud.\n8. Miks osutada armastust võõraste vastu, isegi kui nad paistavad tänamatud? Too näide.\n8 Sa võid osutada armastust võõraste vastu mitmel viisil, isegi kui nad algul sinu püüdeid ei hinda. Ühel Hispaania õel, kes uuris Piiblit Yesicaga Ecuadorist, oli meeldejääv kogemus. Kord nägi ta, et tema piibliõpilane ei suuda oma pisaraid kuidagi tagasi hoida. Kuulutaja küsimuse peale rääkis Yesica, kuidas ta oli olnud kodumaal nii vaene, et ühel päeval polnud tal lapsele anda mitte midagi peale palja vee. Yesica kiigutas last magama ja palvetas. Peatselt tulid kaks Jehoova tunnistajat, aga Yesica oli tõre ja rebis nende ajakirja puruks. „Kas te tahate, et ma seda söödan oma tütrele?” küsis ta. Õed püüdsid teda lohutada, aga tulutult. Hiljem jätsid nad tema ukse taha toidukorvi. Piiblit uurides tuli see juhtum Yesicale meelde, sest ta mõistis, et Jumal vastas tookord tema palvele, aga ta ei osanud seda märgata. Nüüd oli ta kindel, et tahab Jehoovat teenida. Õdede heldekäelisusel olid head tagajärjed. (Kog. 11:1, 6.)\n9., 10. a) Mis puhul vajati vabatahtlikke piibliaegadel? b) Milliseid töid leidub vendadele koguduses?\n9 Vanas Iisraelis vajati vabatahtlikke mitmel puhul. (2. Moos. 36:2; 1. Ajar. 29:5; Neh. 11:2.) Ka sina võid vabatahtlikuna anda õdede-vendade heaks oma aega, vara või oskusi. See teeb sulle palju rõõmu ja toob õnnistusi.\n10 Jumala sõna julgustab mehi pürgima koguduseabiliseks ja -vanemaks. (1. Tim. 3:1, 8, 9; 1. Peetr. 5:2, 3.) Need vennad on Jehoova kaastöölised, sest nad teenivad kogudust vaimsetes asjades ja muul moel. (Ap. t. 6:1–4.) Kas sind on palutud olla teenindaja või aidata seoses kirjanduse, territooriumite, saali hoolduse või muuga? Vennad, kes neid ülesandeid täidavad, võivad kinnitada, et teiste teenimine on suurepärane.\nMeie ehitustel võib leida uusi sõpru (vaata lõiku 11)\n11. Kuidas on üks õde saanud tunda nende armastust, kellega ta on sõbrunenud meie ehitustel?\n11 Vabatahtlikud ehitajad leiavad sageli uusi sõpru. Näiteks õde Margie on teeninud kuningriigisaalide ehitustel 18 aastat. Aastate jooksul on ta võtnud oma tiiva alla nooremaid õdesid, andes neile väljaõpet. See on olnud vastastikku julgustav. (Rooml. 1:12.) Margiel on tulnud ette ka raskeid aegu, aga siis on need sõbrad olnud talle toeks. Kas sina oled kunagi taolisel ehitusel töötanud? Paku oma abi, isegi kui sul ei ole erioskusi.\n12. Kuidas sa saad pakkuda abi katastroofiohvritele?\n12 Kui vennad ja õed kannatavad looduskatastroofis, saavad teised neid aidates olla Jumala kaastöölised. Üks võimalus on annetada raha. (Joh. 13:34, 35; Ap. t. 11:27–30.) Teine võimalus on abistada koristamis- ja taastamistöödel. Poola õe Gabriela maja hävis üleujutuses peaaegu täielikult, aga kui naaberkoguduste vennad appi tulid, läks tema meeleolu paremaks. „Mis neist kaotatud asjadest ikka rääkida – need on ainult asjad,” ütleb ta. „Ma tahan rääkida hoopis sellest, mida ma võitsin. Ma õppisin, et kristlane olla on erakordne au ja suur rõõm.” Paljud katastroofiohvrid on öelnud, et nad tunnevad end nüüd hoopis rikkamana. Ja need, kes koos Jehoovaga neid aitavad, tunnevad rõõmu andmisest. (Loe Apostlite teod 20:35; 2. Korintlastele 9:6, 7.)\n13. Kuidas võib vabatahtlik töö lähendada meid Jehoovaga? Too näide.\n13 Stephanie on üks neist, kes on olnud Jehoova kaastööline USA-sse saabunud pagulaste abistamises. Ta aitas leida ja ette valmistada kodusid, mida kasutati sõjapõgenike majutamiseks. „Meid liigutas, kui rõõmsad ja tänulikud nad olid, kui nägid ülemaailmse vennaskonna armastust,” jutustab see õde. „Need pered arvavad, et meie aitasime neid, aga tegelikult aitasid nemad meid palju enam. Nende armastus, ühtsus, usk ja Jehoovale toetumine on lähendanud meid Jehoovaga ning pannud meid rohkem hindama kõike, mis tema organisatsioonilt tuleb.”\n14., 15. a) Milline suhtumine oli Jesajal? b) Kuidas saavad kuningriigikuulutajad olla nagu Jesaja?\n14 Kas sa tahaksid Jehoovaga tihedamalt koos töötada? Kas oleksid valmis kolima sinna, kus organisatsioon vajab rohkem töölisi? Muidugi ei saa öelda, et kõik jumalateenijad peavad kodust kaugele kolima. Aga on vendi ja õdesid, kel on võimalik seda teha, ja nende suhtumine on samasugune nagu Jesajal. Jehoova küsis: „Kelle ma läkitan, kes meie nimel läheks?” ja tema vastas: „Siin ma olen, läkita mind!” (Jes. 6:8.) Kas sinul on tahtmine ja võimalus samamoodi vastata, kui Jehoova organisatsioon nii küsib? Vajadust on mitmel pool.\n15 Jeesus ütles kuulutamise ja õpetamise kohta: „Lõikustööd on palju, aga töötegijaid vähe. Seepärast paluge lõikuse isandat, et ta saadaks töötegijaid välja oma lõikusele.” (Matt. 9:37, 38.) Kas sina võiksid teenida – näiteks pioneerina – seal, kus kuulutajate järele on suurem vajadus? Või kas saad aidata kedagi, kes soovib seda teha? Paljud vennad ja õed on leidnud, et parim viis osutada armastust Jumala ja ligimese vastu on teenida pioneerina territooriumil, kus vajatakse rohkem lõikustöölisi. Aga teenistuse laiendamine on võimalik ka teistel viisidel ja see toob igal juhul suurt rõõmu.\n16., 17. Kuidas veel on võimalik oma teenistust laiendada?\n16 Kas sa oleksid valmis teenima ajutiselt või mõni päev nädalas Peetelis või mõnel meie ehitusel? Kogu aeg vajatakse neid, kes on nõus teenima Jehoovat seal, kuhu iganes neid määratakse, ja tegema mistahes tööd, mida neil palutakse teha, isegi kui see pole nende eriala. Jehoovale on kallid kõik, kel on ennastohverdav vaim. (Laul 110:3.)\n17 Kas sa soovid lisaväljaõpet? Sa oled ehk kõlblik minema kuningriigi kuulutajate kooli. See on mõeldud küpsete täisajaliste teenijate jaoks, et Jehoova organisatsioon saaks neid veelgi rohkem kasutada. Kooliavalduse esitajad nõustuvad ükskõik millise ülesandega, mis neile lõpetamisel antakse. Kas sina tahaksid minna kooli ja organisatsioonilt uusi ülesandeid saada? (1. Kor. 9:23.)\n18. Mida sa koged, kui iga päev koos Jehoovaga töötad?\n18 Me kõik, Jehoova rahva liikmed, tahame endast anda ja iga päev teisi aidata ning see tõestab, et oleme heldekäelised, lahked ja armastavad. Nii me kogeme rõõmu, rahu ja õnne. (Gal. 5:22, 23.) Ükskõik millised sinu eluolud ka poleks, teeb sulle rõõmu Jehoova helduse jäljendamine ja temaga iga päev koos töötamine. (Õpet. 3:9, 10.)


Kerttu Palginõmm „Pracht und Luxus zwischen Brügge und Reval: Retabel des Marienaltares der Bruderschaft der Revaler Schwarzenhäupter des Meisters der Legende der Hl. Lucia“ | Tartu Ülikool\n10. detsembril kell 16.15 kaitseb Kerttu Palginõmm ajaloo erialal doktoritööd „Pracht und Luxus zwischen Brügge und Reval: Retabel des Marienaltares der Bruderschaft der Revaler Schwarzenhäupter des Meisters der Legende der Hl. Lucia“ („Hiilgus ja luksus Brugges ja Tallinnas: Püha Lucia legendi meistri Mustpeade vennaskonna Maarja altari retaabel“; „Splendor and Luxury in Bruges and Tallinn: The Altarpiece of St. Mary of the Brotherhood of the Black Heads”).\nprofessor Anti Selart, Tartu Ülikool\nprofessor Barbara Welzel, Dortmundi Tehnikaülikool (Saksamaa)\nprofessor Iris Wenderholm, Hamburgi Ülikool (Saksamaa)\ndr Anu Mänd, Tallinna Ülikool\nMadalmaade hiliskeskaegsed maalitud retaablid, mis on hoiul Eesti Kunstimuuseumis – Niguliste muuseumis on Eesti hinnalisemad kunstivarad. Nende seas on anonüümsele Brugge Püha Lucia legendi meistrile omistatud altariretaabel, mis saabus hansalinn Tallinnasse (dominiiklaste Katariina kirikusse) arvatavasti aastal 1493. Retaabli tellijateks olid võimsad kaupmeesteühendused nagu Suurgild ja Mustpeade vennaskond.\nTeos paistab silma luksusesemete kujutamise erakordse rohkuse poolest. Nende seas on kallid siid-, samet- ja kuldkangad, orientaalne vaip, verdüür, lüsterkeraamika, manuskriptid, raudrüüd ja kullassepateosed. Retaabli avamisel luksuse aste järjest kasvab, alates tagasihoidlikutest esemetest, lõpetades väga kallihinnalistega. Sellisena sobib teos materiaalse kultuuri uurimiseks iseäranis hästi ning seda võib pidada isegi Madalmaade maalikunsti omamoodi võtmeteoseks. Esmakordselt vaadeldakse doktoritöös kõiki luksusesemeid eraldi ja ansamblina, lisades neile korrektsed terminid, dateeringud ja võimalusel ka päritolu.\nTöö käigus selgus, et esemed pärinevad enam vähem samast ajast maalitud retaabli endaga ehk 15. sajandi teisest poolest. See näitab, et meistri eesmärk oli kujutada kaasaegseid esemeid võimalikult täpselt. Tekstiilid on edasi antud enamjaolt üldistavalt, pööramata tähelepanu nende tekstuurile. Seevastu kõik väikses skaalas kujutatu, näiteks kullassepateostel olevad kalliskivid või kuldpaelad on maalitud suurema tähelepanuga. See tähendab, et meistril on arvatavasti olnud töö teostamiseks vähe aega, samas annavad kasutatud tehnikad tunnistust sellest, et töökoja käsutuses on olnud rikkalikud ressursid tellimuse täitmiseks. Kuigi oleks loogiline eeldada, et teose välimuse üle on otsustanud ainusikikuliselt kaupmehed, viitavad korduvad luksusesemed meistri loomingus siiski sellele, et initsiatiiv nende kujutamiseks on lähtunud Bruggest ja mitte Tallinnast. Samas on Püha Lucia legendi meister oma tellijatega hästi kursis ja pakub neile kõike, mille poolest kaubalinn Brugge oli tuntud ning teeb neist selle kaudu sümboolselt suurte ressursside valdajad.\nKuulajatel palutakse jälgida kaitsmist videosilla vahendusel:\nSenati saal (Ülikooli 18–204) ja videosilla vahendusel


Ühispanga juhtide mastaapne äri - Äripäev\nÜhispanga juhtide mastaapne äri\nInno Tähismaa 30. juuni 2004, 00:00\nÄripäeva käsutuses olevatest Ühispanga aktsiaraamatu väljavõtetest selgub, et panga juhtkonna kontrolli alla läks lühikese ajaga, 1997. aasta loetud kuudejooksul lisaks märgitud optsiooni-aktsiatele veel lisaks 7,6 miljonit aktsiat. Need omandati rahandusministeeriumilt ja Ernesto Preatonilt.\nKokku teeb see ligi 12 miljonit panga aktsiat, mis moodustas poole panga aktsiakapitalist. Selle aktsiapaki turuväärtus oli 1997. aasta sügisel, aktsiahinna kõrghetkel ligi 2 miljardit krooni.\nAktsiaraamatu väljavõtetest selgub, et 1997. aastal käis panga juhtkonna kontrolli all olevate offshore-firmade vahel Ühispanga aktsiatega aktiivne kauplemine. Varifirmasid tekkis ja kadus nagu seeni pärast vihma.\nAktsiad osteti läbi varifirmade kokku Ühispangalt endalt laenatud raha eest ning nende laenude korstnasse kirjutamine oli üheks põhjuseks Ühispanga 1998. aasta 380 miljoni kroonise kahjumi tekkimises.\nOsa aktsiad müüdi edasi Ühispangaga seotud ettevõtetele järgmise skeemi alusel: ettevõte sai Ühispangast laenu tingimusel, et ostab panga aktsiaid. Sellised ettevõtted olid näiteks Eriõli. Nende ettevõtete elu läks hästi kuni aktsiaturg tõusis. Languse elasid üle vähesed, nagu AS Kadaka Kinnisvara (hilisem Ühendatud Kapital), mis ostis 600 000 aktsiat ja AS Hansatee (hilisem Tallink) . Nii hästi ei läinud aga ASil Eriõli, mis pärast aktsiaturu langust pankrotistus.\nÜhispanga töötajatele mõeldud 5 miljonist optsiooni-aktsiast rändas 4,4 miljonit mujale. Kuigi Ain Hanschmidt väidab, et need seisid ASi Ühisinvesteeringud arvel, rändasid aktsiad 1997. aasta lõpus Nordea Panga kliendikontole Soomes. Ja sealt edasi varifirmade arvetele.\nNäiteks 1,9 miljonit aktsiat OÜ Dilencia arvele. Dilencia omanik oli OÜ T&T Õigusbüroo, mille juhid olid Ühispanga peajurist Livia Toomik ja Ain Hanschmidti sekretär Inga Tomingas. Aastatel 2001-2002 juhtis Dilenciat Ain Hanschmidti poeg Harri. Harriga seotud firma maksuasjade vastu on teadaolevalt ilmutanud huvi ka maksuamet.\nTartu külje alla Luunja vallas registreeritud Ühisinvesteeringud sai 1997. aasta augustis uueks nimeks Ühispanga Aktivajuhtimise AS ja veidi hiljem AS Servanda. Firmat juhtis Ühispanga kapitaliturgude boss Margus Kangro ja selle nõukogusse kuulsid Ühispanga juhid Ain Hanschmidt, Margus Scults ja Ott Karolin. Firma omanikuks on äriregistris esialgu märgitud Ühispank ja Tartu ärimehe Mart Avarmaa firma AS Makkle Invest, hiljem Belize firma Golfberg Holdings Ltd. Viimane on üks teadaolevatest Ühispanga juhtide kontrolli all olnud firmadest.\nServanda sai Ühispangalt ligi 600 miljonit krooni tagatiseta laenu. Aastal 2000 registreeriti Servanda ümber Paldiskisse ja firma võtsid üle avalikkusele tundmatute nimedega noormehed ehk rahvasuus tankistid. Servanda viimaseks esindajaks on registris märgitud keegi 1969. aastal sündinud Ilyana Maskaeva, elukohaga Ufa, Venemaa.\nViis miljonit aktsiat tekkisid seoses Ühispanga liitumisega Põhja-Eesti Pangaga (PEP), kus valitsus ja Eesti pank kinkisid PEPi Ühispangale. Liitumisel Ühispanga valdusse tulnud aktsiad otsustasid panga aktsionärid jagada viie aasta jooksul preemia-optsioonideks panga juhtkonnale.\nUurimise käigus on tulnud ilmsiks, et optsioonideks läks vaid kümnendik nendest aktsiatest, täpsemalt 650 000. Suurema osa panga juhtkonnast jäi lubatud preemiast ilma. Suurem aktsiapakk on läinud avalikkuse eest varjatult vaikselt kitsa ringi Ühispanga juhtkonna kätte. Selle suurema osa müügist saadud tulult makstud makse on hakanud analüüsima maksuameti revidendid.


Õige paastumine | Piiblivõti | Avatud Piibli Ühing\nLoe läbi alltoodud kirjakoht: Sk 7:1-14\nValepaastumine on hukkamõistetav\n1Ja kuningas Daarjavese neljandal aastal tuli Issanda sõna\nSakarjale üheksanda kuu, kislevikuu neljandal päeval.\n2Peetel oli saatnud Sareseri ja Regem-Meleki oma meestega\nleevendama Issanda palet\n3ja küsima preestreilt, kes olid vägede Issanda kojas, ja\nprohveteilt nõnda: „Kas ma pean viiendas kuus nutma ja paastuma, nagu ma\nnii palju aastaid olen teinud?”\n4Ja mulle tuli vägede Issanda sõna; ta ütles:\n5„Räägi kogu maa rahvale ja preestreile ning ütle: Kui te olete paastunud\nja kurtnud viiendas ja seitsmendas kuus need seitsekümmend aastat,\nkas te siis mulle olete paastunud?\n6Ja kui te olete söönud ja joonud, eks te ole siis söönud ja\n7Kas pole need samad sõnad, mis Issand kuulutas endiste prohvetite\nläbi, kui Jeruusalemm ja selle ümberkaudsed linnad elasid alles rahus\nja Lõunamaa ja Madalmaa olid asustatud?”\nPillutamise põhjuseks on sõnakuulmatus\n8Ja Issanda sõna tuli Sakarjale; ta ütles:\n9„Nõnda räägib vägede Issand ja ütleb: Mõistke kohut tões,\nosutage heldust ja halastust igaüks oma vennale!\n10Ärge tehke liiga lesknaisele ja vaeslapsele, võõrale ja\nviletsale, ning ärge kavatsege südames üksteisele kurja!\n11Aga nad tõrkusid tähele panemast ja tegid oma kaela kangeks ja\nkõrvad kurdiks kuulma.\n12Ja nad tegid oma südame teemandi sarnaseks, et mitte kuulda\nSeadust ja sõnu, mis vägede Issand oli läkitanud oma Vaimuga\nendiste prohvetite läbi; seepärast tuli see vägede Issanda suur viha.\n13Ja samuti kui mina hüüdsin ja nemad ei kuulnud, hüüavad nemad,\naga mina ei kuule, ütleb vägede Issand.\n14Ma puhusin nad laiali kõigi paganate juurde, keda nad ei\ntundnud, ja maa nende taga jäi tühjaks minejaist ja tulijaist. Nõnda\nmuudeti ihaldatud maa kõrbeks.”\nMilline on õige meeleparandus? Sõltub see tunnete tugevusest, kahetsuse ja pisarate hulgast?\nSeitsmenda peatükiga algab Sakarja raamatus uus osa, mille sõnum kinnitab ja täiendab juba eelpool öeldut: Issand karistas oma rahvast sõnakuulmatuse eest, võttes ära oma kaitse ning oma ligiolu märgi - templi. Nüüd aga tahab Ta uuesti asuda nende keskele taastatud Jeruusalemmas. Seepärast õhutab Issand rahvast pidama kõiki Tema käske ja sedamisi, mida nood enne olid ignoreerinud.\nPeetelis tulnud mehed esitavad prohvetile küsimuse paastumise kohta. Porhveti kaudu esitab Jumal neile vasuküsimuse, tegelikult väljakutse nende paastumise motiivide kohta.\nSellist vastust polnud küsijad aga oodanud ning järgmistes peatükkides näeme, et mitte ainult viienda kuu paast, vaid ka neljanda, seitsmenda ning kümnenda kuu paastumised pidid muutuma rõõmuaegadeks. Jumala arm, Tema heameel anda ülevoolavalt, üle igasuguse ootuse, tõuseb esile selles ja järgmistes peatükkides. Veelgi enam - see õnnistus laieneb ka ümberkaudsetele rahvastele, kes tulevad Jeruusalemma otsima Issanda palet.\nPeetel oli olnud Põhja Iisraeli ebajumala kummardamise paik - koht, kuhu Jerobeam püstitas kuldse vasika. Paastudel oli oma kindel seos sündmustega Iisraeli ajaloos, mida rahvas pidi meenutama: viiendas kuus - templi hävitamine (2Kn 25:8-9); neljandas kuus - Jeruusalemma müüride purustamine (Jr 39:2); seitsmendas kuus - Juuda valitseja Gedalja mõrvamine )2Kn 25:25; Jr 41:1-2), kümnendas kuus - Nebukadnedsar alustab Jeruusalemma piiramist (2Kn 25:1-2; Jr 39:1).\nSakarja saab vastuse otse Issandalt ja see viitab, et rahvas oli paastunud enese kasu silmas pidades. Nende paastumine oli Jumala silmis isekas ja formaalne usukombe täitmine, millest puudus ehtne kahetsus. Sakarja vastus osutab, et Jumal ootab oma rahvalt õiget meeleparandust ja kogu südamega paastumist.\nKuulajaid manitsetakse, et nende kindlus ei saa rajaneda religioossete harjutuste sooritamises; prohveti kaudu küsitlejaile aga öeldakse kuidas tegelikult õige paastumine välja näeb. Öeldu meenutab paljuski Jesaja raamatus antud paastumise juhist: “Eks ole ju mulle meeldiv paast niisugune: päästa valla ülekohtused ahelad....teha lahti ikke rihmad, lasta vabaks rõhutud ja purustada kõik ikked? Eks see ole murda oma leiba näljasele ja viia oma kotta viletsad kodutud, kui sa näed alastiolijat ja riietad teda ega hoidu oma ligimesest?”(Js 58:6-7)\nSiin peitub oluline viide: Issanda nõudmised ja ootused rahvale ei muutunud, need on samad ka alanud uuel ajastul.\nSeesama kehtib ka meile - Jumalale pole vaja vaimulikku rutiini, vaid Ta hoiatab, et sellise rutiini kütkes ei pruugi inimene enam üldse oma südame eksimusi tähele panna, ega ka kahetseda. Tühjast rutiinist saab tegelikult alguse enesepettus ning eemaldumine Jumalast - ilmajäämine sellest, mida vajame kõige enam.\n“Issanda Vaim on minu peal, seepärast on ta mind salvinud. Ta on mind läkitanud kuulutama vaestele rõõmusõnumit, kuulutama vangidele vabakslaskmist ja pimedatele nägemist, laskma vabadusse rõhutuid..” (Lk 4:18)\n← Esmaspäev, 13. September 2021\nKolmapäev, 15. September 2021 →